**ΕΝΩΣΗ ΠΟΔΟΣΦΑΙΡΙΚΩΝ ΣΩΜΑΤΕΙΩΝ ΑΧΑΪΑΣ**

**ΚΩΔΙΚΟΠΟΙΗΜΕΝΟ ΚΑΤΑΣΤΑΤΙΚΟ**

 **ΕΤΟΣ ΙΔΡΥΣΕΩΣ 1927**

**ΦΕΒΡΟΥΑΡΙΟΣ 2018**

**Ι. ΓΕΝΙΚΕΣ ΔΙΑΤΑΞΕΙΣ 5**

Άρθρο 1 : Επωνυμία – Νομική μορφή – Έδρα – Υπαγωγή 5

Άρθρο 2 : Σκοπός 6

Άρθρο 3 : Σημαία – Έμβλημα – Λογότυπος – Συντομογραφία 8

Άρθρο 4 : Επίσημη Γλώσσα 9

**ΙΙ. ΜΕΛΗ 9**

Άρθρο 5 : Κατηγορίες Μελών 9

Άρθρο 6 : Προϋποθέσεις Απόκτησης Ιδιότητας Μέλους 9

Άρθρο 7 : Διαδικασίες για την Απόκτηση της Ιδιότητας Μέλους 10

Άρθρο 8 : Απόφαση για την εισδοχή 11

Άρθρο 9 : Νομική μορφή των Μελών 11

Άρθρο 10 : Ομοσπονδία 12

Άρθρο 11 : Δικαιώματα Μελών 12

Άρθρο 12 : Υποχρεώσεις Μελών 13

Άρθρο 13 : Αναστολή Ιδιότητας Μέλους 14

Άρθρο 14 : Απώλεια της Ιδιότητας Μέλους 15

Άρθρο 15 : Παραίτηση Μέλους 15

Άρθρο 16 : Αποβολή Μέλους 15

Άρθρο 17 : Διάλυση 16

Άρθρο 18 : Ειδικές περιπτώσεις 16

**ΙΙΙ. ΟΡΓΑΝΩΣΗ - ΛΕΙΤΟΥΡΓΙΑ 16**

Άρθρο 19 : Όργανα 16

**Α. ΓΕΝΙΚΗ ΣΥΝΕΛΕΥΣΗ 18**

Άρθρο 20 : Ορισμός και Σύνθεση 18

Άρθρο 21 : Καθορισμός των Αντιπροσώπων 19

Άρθρο 22 : Αριθμός και προέλευση Αντιπροσώπων 19

Άρθρο 23 : Αρμοδιότητες Γενικής Συνέλευσης 19

Άρθρο 24 : Τακτική Γενική Συνέλευση 20

Άρθρο 25 : Θέματα Τακτικής Γενικής Συνέλευσης 20

Άρθρο 26 : Έκτακτη Γενική Συνέλευση 21

Άρθρο 27 : Απαρτία 22

Άρθρο 28 : Εργασίες της Τακτικής Γενικής Συνέλευσης 23

Άρθρο 29 : Αποφάσεις 23

**Β.ΕΚΤΕΛΕΣΤΙΚΗ ΕΠΙΤΡΟΠΗ 25**

Άρθρο 30 : Σύνθεση Εκτελεστικής Επιτροπής 25

Άρθρο 31 : Διάρκεια θητείας 26

Άρθρο 32 : Σύνθεση ΕΕ και Εκτελεστικής Γραμματείας 27

Άρθρο 33 : Συνεδριάσεις Εκτελεστικής Επιτροπής 28

Άρθρο 34 : Αρμοδιότητες Εκτελεστικής Επιτροπής 29

Άρθρο 35 : Αποφάσεις Εκτελεστικής Επιτροπής 30

Άρθρο 35 Α : Παύση ενός προσώπου ή οργάνου………………………………………………..31

Άρθρο 36 : Πρόεδρος 31

Άρθρο 37 : Α. Γενικός Γραμματέας – Β. Ταμίας 32

**Γ. ΟΡΓΑΝΑ ΟΙΚΟΝΟΜΙΚΟΥ ΕΛΕΓΧΟΥ………………………………………………………………33**

Άρθρο 38 : Εξελεγκτική Επιτροπή – Ανεξάρτητοι ελεγκτές – Κρατικοί Φορείς 33

**Δ. ΔΙΚΑΙΟΔΟΤΙΚΑ ΠΕΙΘΑΡΧΙΚΑ ΟΡΓΑΝΑ…………………………………………………………..33**

Άρθρο 39 : Κατηγορίες 33

Άρθρο 40 : Πειθαρχικά μέτρα 33

**Ε. ΟΡΓΑΝΑ ΚΑΙ ΕΠΙΤΡΟΠΕΣ ΤΗΣ Ε.Π.Σ. 35**

Άρθρο 41 : Σύνθεση – Αρμοδιότητες – Λειτουργία των Οργάνων της ΕΠΣ 35

Άρθρο 42 : Σύνθεση και καθήκοντα μονίμων επιτροπών 37

**IV. OIKONOMIKA 39**

Άρθρο 43 : Οικονομική περίοδος 39

Άρθρο 44 : Έσοδα – Πόροι 39

Άρθρο 45 : Έξοδα 40

Άρθρο 46 : Λογιστικό Σύστημα 41

**V. ΔΙΑΛΥΣΗ 41**

Άρθρο 47 : Απόφαση διάλυσης 41

Άρθρο 48 : Τύχη περιουσίας 41

**VI. ΕΙΔΙΚΕΣ ΔΙΑΤΑΞΕΙΣ 41**

Άρθρο 49 : Οργάνωση Πρωταθλημάτων 41

Άρθρο 50 : Ποδοσφαιρικό Στοίχημα – Πολυσυμμετοχή 42

Άρθρο 51 : Εκμετάλλευση των Δικαιωμάτων – ΜΜΕ 42

Άρθρο 52 : Προσφυγές – Ρήτρα Διαιτητικής Επίλυσης Διαφορών 42

**VII. ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ 43**

Άρθρο 53 : Ισχύς του καταστατικού 43

Άρθρο 54 : Τεκμήριο αρμοδιότητας 43

Άρθρο 55 : Έγκριση – Έναρξη ισχύος 43

Άρθρο 56: Μεταβατική Διάταξη …………………………………………………………………….44

***ΠΑΡΑΡΤΗΜΑ Α :*** *Κανονισμός Εφαρμογής Καταστατικού* ***:*** Κωλύματα εγγραφής

 – Περιορισμοί προσώπων εμπλεκόμενων στο χώρο του Ποδοσφαίρου 45

***ΠΑΡΑΡΤΗΜΑ Β*** :Κώδικας Αρχαιρεσιών 49

**Ι. ΓΕΝΙΚΕΣ ΔΙΑΤΑΞΕΙΣ**

**Άρθρο 1: Επωνυμία – Νομική μορφή – Έδρα – Υπαγωγή**

1. Η κατά το έτος 1927 ιδρυθείσα από τα σωματεία – μέλη της, Ένωση Ποδοσφαιρικών Σωματείων ΑΧΑΪΑΣ είναι νομικό πρόσωπο ιδιωτικού δικαίου, σωματείο μη κερδοσκοπικού χαρακτήρα σύμφωνα με τις διατάξεις του Αστικού Κώδικα, έχει έδρα την ΠΑΤΡΑ και την επωνυμία Ένωση Ποδοσφαιρικών Σωματείων ΑΧΑΪΑΣ (Ε.Π.Σ. ΑΧΑΪΑΣ).
2. Η Ε.Π.Σ. ΑΧΑΪΑΣ απέχει από οποιασδήποτε μορφής διάκριση εναντίον χώρας, προσώπου ή ομάδας προσώπων εξ αιτίας της εθνικής προέλευσης, του φύλου, της γλώσσας, της θρησκείας, της πολιτικής ή οποιουδήποτε άλλου λόγου. Κάθε επιδεικνυόμενη συμπεριφορά τέτοιου είδους στο ποδόσφαιρο, τιμωρείται με ποινές αποκλεισμού ή αποπομπής.
3. Η διάρκεια ισχύος της Ε.Π.Σ. ΑΧΑΪΑΣ είναι απεριόριστη.
4. Η έδρα και τα γραφεία της Ε.Π.Σ. ΑΧΑΪΑΣ ευρίσκονται στην ΠΑΤΡΑ.
5. α) Η Ε.Π.Σ. ΑΧΑΪΑΣ είναι η αρμόδια αρχή για την εκπροσώπηση και προαγωγή του αθλήματος του ποδοσφαίρου σε όλες τις εκφάνσεις του (Κλασσικό, Σάλας, Άμμου, Δρόμου, κλπ) στο Νομό ΑΧΑΪΑΣ.

β) Είναι υποχρεωμένη να αποδέχεται κα να τηρεί τα καταστατικά, τους κανονισμούς, τις αποφάσεις, τον Κώδικα δεοντολογίας της Ε.Π.Ο., της FIFA και της UEFA και να διασφαλίζει την τήρησή τους απ’ όλα τα όργανα, τους παράγοντες, τα σωματεία, τις ομάδες και γενικά κάθε εμπλεκόμενου στο χώρο του ποδοσφαίρου, στο Νομό ΑΧΑΪΑΣ.

1. Η Ε.Π.Σ. ΑΧΑΪΑΣως μέλος της Ε.Π.Ο. αποδέχεται ότι το ποδόσφαιρο που τελεί υπό την αιγίδα και τη διοργάνωσή της, θα διεξάγεται σύμφωνα με τους «Κανόνες Παιχνιδιού» που καθορίζονται ή τροποποιούνται από το Διεθνές Ποδοσφαιρικό Συμβούλιο (IFAB).
2. Η Ε.Π.Σ. ΑΧΑΪΑΣ ως δευτεροβάθμιο αθλητικό σωματείο που εκπροσωπεί αποκλειστικά το άθλημα του ποδοσφαίρου στο Νομό ΑΧΑΪΑΣ, είναι μέλος της Ελληνικής Ποδοσφαιρικής Ομοσπονδίας.
3. Σύμφωνα και με το Καταστατικό της Ε.Π.Ο., η 4η Ιουλίου κάθε έτους είναι αργία και ορίζεται ως "ημέρα του ποδοσφαίρου" σε ανάμνηση της πρώτης κατάκτησης του Ευρωπαϊκού Πρωταθλήματος από την Εθνική Ομάδα Ποδοσφαίρου των Ανδρών στις 04.07.2004

**Άρθρο 2: Σκοπός**

1. Η Ε.Π.Σ. ΑΧΑΪΑΣ στα όρια της γεωγραφικής και διοικητικής δικαιοδοσίας της, έχει ως σκοπό:

α) Να βελτιώνει το παιχνίδι του ποδοσφαίρου αδιαλείπτως και να το προωθεί, διευθύνει, διοικεί και ελέγχει στην επικράτεια ευθύνης της υπό το φως του ευ αγωνίζεσθαι, των ενοποιητικών, επιμορφωτικών, πολιτιστικών και ανθρωπιστικών αξιών του, ιδιαιτέρως διαμέσου των προγραμμάτων ανάπτυξης των νέων,.

β) να ενισχύει το άθλημα στα πλαίσια του «ευ αγωνίζεσθαι» (fair play)

γ) να οργανώνει κάθε είδους πρωταθλήματα ποδοσφαίρου όλων των μορφών

δ) να ελέγχει και να κατανέμει αρμοδιότητες διοργάνωσης όλων των διεξαγομένων φιλικών αγώνων.

ε) να χειρίζεται εντός της επικράτειας της, όλες τις αθλητικές σχέσεις που συνδέονται με το άθλημα του ποδοσφαίρου σε όλες του τις μορφές.

στ) να προασπίζει και να ενισχύει τα συμφέροντα όλων των ασχολούμενων (φυσικών, νομικών προσώπων) με το άθλημα του ποδοσφαίρου.

ζ) Να σέβεται και αποτρέπει κάθε παραβίαση του Καταστατικού, των κανονισμών, οδηγιών και αποφάσεων της FIFA, ή της UEFA και της Ε.Π.Ο., όπως επίσης και των Κανόνων του Παιχνιδιού, και να διασφαλίζει ότι αυτά γίνονται σεβαστά από τα Μέλη της,

η) Να προωθεί την ακεραιότητα, δεοντολογία και το «ευ αγωνίζεσθαι» με σκοπό την αποτροπή όλων των μεθόδων ή πρακτικών, όπως διαφθορά, φαρμακοδιέγερση (ντόπινγκ) ή διαστρέβλωση αγωνιστικών αποτελεσμάτων, που μπορούν να θέσουν σε κίνδυνο την ακεραιότητα των αγώνων, διοργανώσεων, ποδοσφαιριστών, αξιωματούχων και Μελών ή να δώσουν έρεισμα για την καταστρατήγηση του Ομοσπονδιακού Ποδοσφαίρου,

1. Για την επίτευξη των ανωτέρω σκοπών η Ε.Π.Σ. ΑΧΑΪΑΣ

α)λαμβάνει κάθε μέτρο για τη δημιουργία ή τη βελτίωση των αγωνιστικών χώρων

β) επιμελείται την έκδοση οποιωνδήποτε, έχουν σχέση με το άθλημα εντύπων

γ) συνάπτει συμβάσεις χορηγίας ή διαφήμισης

δ) ιδρύει και λειτουργεί μετά από απόφαση της ΕΠΟ, τοπικές σχολές ποδοσφαίρου, διαιτησίας και προπονητών

ε) ασκεί τις αρμοδιότητές της διοικητικές, κανονιστικές ή λειτουργικές σύμφωνα με τις διατάξεις του καταστατικού, των κανονισμών, των αποφάσεων, των οδηγιών της ΕΠΟ, της FIFA και της UEFA, τις οποίες ανεπιφύλακτα αποδέχεται με το παρόν.

στ) Η ΕΠΣ ΑΧΑΪΑΣ δύναται να ιδρύει ή να συμμετέχει σε κάθε είδους νομικά πρόσωπα (ιδιωτικού ή δημοσίου δικαίου) με αντικείμενο την ίδρυση και εκμετάλλευση των προϊόντων ποδοσφαίρου, αθλητικών προπονητικών κέντρων, κέντρων ποδοσφαιρικού τουρισμού και σχολών εκμάθησης του αθλήματος του ποδοσφαίρου κλπ.

1. **Α.**  Η ΕΠΣ ΑΧΑΪΑΣ ως μέλος της ΕΠΟ υποχρεούται:

α) σε πλήρη συμμόρφωση με τα καταστατικά, τους κανονισμούς, τις οδηγίες και τις αποφάσεις των οργάνων της ΕΠΟ, της FIFA και της UEFA, οι οποίες σύμφωνα με τα ως άνω καταστατικά είναι τελεσίδικες και δεν υπόκεινται σε έφεση.

β) να συμμετέχει στις διοργανώσεις της ΕΠΟ.

γ) να καταβάλλει τις συνδρομές μέλους προς αυτήν.

δ) να διασφαλίζει ότι όλα τα εμπλεκόμενα στο χώρο του ποδοσφαίρου μέρη συμμορφώνονται και τηρούν τα καταστατικά, τους κανονισμούς, τις οδηγίες και τις αποφάσεις των οργάνων της ΕΠΟ, της FIFA και της UEFA, οι οποίες σύμφωνα με τα ως άνω καταστατικά είναι τελεσίδικες και δεν υπόκεινται σε έφεση.

ε) να σέβεται τους «Κανόνες του Παιχνιδιού».

στ) να συμμορφώνεται πλήρως με όλες τις υπόλοιπες υποχρεώσεις που συντάσσεται από την ΕΠΟ, ή μετ’ ανάθεση της από τις επαγγελματικές ενώσεις – μέλη της.

ζ) να συμμορφώνεται πλήρως με το εθνικό πρόγραμμα αγώνων που συντάσσεται από την ΕΠΟ, ή μετ’ ανάθεσή της από τις επαγγελματικές ενώσεις – μέλη της.

η) να συμμορφώνεται και να τηρεί η ίδια, και τα μέλη της τις διατάξεις διοργάνωσης διεθνών αγώνων μεταξύ ομοσπονδιών, ενώσεων και ομάδων που εκδίδουν η ΕΠΟ, η FIFA και η UEFA. Ουδείς αγώνας ή διοργάνωση τέτοιας μορφής, επιτρέπεται χωρίς την προηγούμενη άδειας της FIFA, UEFA και της EΠΟ.

θ) να αναγνωρίζει ότι κανένα μέλος της δεν μπορεί να ανήκει σε άλλη Ε.Π.Σ. εκτός εξαιρετικών περιπτώσεων και κατόπιν προηγούμενης εγκρίσεως της Ε.Π.Ο.

ι) να τηρεί τις αρχές της αφοσίωσης, ακεραιότητας και καλής αθλητικής συμπεριφοράς ως έκφραση του ευ αγωνίζεσθαι. Ειδικότερα για τη διαφύλαξη της ακεραιότητας όλων των διεξαγόμενων πρωταθλημάτων, απαγορεύεται η μεταβολή της νομικής μορφή ή της εταιρικής δομής μίας ομάδας προκειμένου να διευκολυνθεί η εκπλήρωση αθλητικών κριτηρίων ή η λήψη άδειας συμμετοχής σε πρωτάθλημα. Αυτό συμπεριλαμβάνει πχ αλλαγή έδρας, αλλαγή ονομασίας ή μεταβίβαση μεριδίων – μετοχών μεταξύ ομάδων.

ια) να αναγνωρίζει τη δικαιοδοσία και να σέβεται τις αποφάσεις του CAS της Λωζάννης, όπως καθορίζεται στις σχετικές διατάξεις των καταστατικών FIFA και UEFA.

ιβ) να παραπέμπει στον τελευταίο βαθμό κάθε εθνικής διάστασης διαφορά που προκύπτει από ή σχετίζεται με την εφαρμογή των κανονισμών της ΕΠΟ, σε άλλο ανεξάρτητο και αμερόληπτο δικαιοδοτικό όργανο, το οποίο θα εκδικάσει τη διαφορά με τον αποκλεισμό οποιουδήποτε τακτικού δικαστηρίου, εκτός εάν ρητά απαγορεύεται από την ελληνική νομοθεσία.

ιγ) να διασφαλίσει ότι τα σωματεία – μέλη της, οι ποδοσφαιριστές και οι αξιωματούχοι των, δια μέσου των καταστατικών τους, των αδειών τους, της εγγραφής τους ή οποιουδήποτε άλλου εγγράφου αναγνωρίζουν και αποδέχονται τις δύο προαναφερόμενες υποχρεώσεις καθώς και ότι συμφωνούν να δεσμεύονται από τα καταστατικά, τους κανονισμούς, τις οδηγίες και τις αποφάσεις των FIFA, UEFA και ΕΠΟ.

 **Β.** Η ΕΠΣ ΑΧΑΪΑΣ αποδέχεται ότι οποιαδήποτε παραβίαση των προαναφερόμενων υποχρεώσεων ενδεχομένως να οδηγήσει σε κυρώσεις που προβλέπονται στα ως άνω καταστατικά της ΕΠΟ, FIFA και UEFA.

**Γ.** **α)** Σε εκτέλεση των ανωτέρω αναφερόμενων στα Α, Β της παρούσας παραγράφου, η ΕΠΣ ΑΧΑΪΑΣ αναγνωρίζει και συνεργάζεται στο χώρο του ποδοσφαίρου μόνο με φορείς που αποδέχονται τα καταστατικά, τους κανονισμούς, τις οδηγίες και τις αποφάσεις των οργάνων της FIFA, της UEFA και της ΕΠΟ.

**β)** Σύνδεσμοι, ενώσεις, ομοσπονδίες προπονητών, διαιτητών, ερασιτεχνών ποδοσφαιριστών για να αναγνωρίζονται από την ΕΠΣ ΑΧΑΪΑΣ θα πρέπει να συμπεριλάβουν στα καταστατικά τους και να έχουν υποβάλει στην ΕΠΣ την ως άνω ρήτρα αποδοχής.

**Άρθρο 3: Σημαία – Έμβλημα – Λογότυπος – Συντομογραφία**

1. Η σημαία της ΕΠΣ ΑΧΑΪΑΣ, είναι χρώματος πράσινου στο κέντρο της οποίας απεικονίζεται η κεφαλή του Πατρέα και στο περίγραμμα της αναγράφονται οι λέξεις ΕΝΩΣΗ ΠΟΔΟΣΦΑΙΡΙΚΩΝ ΣΩΜΑΤΕΙΩΝ ΑΧΑΪΑΣ και στο κάτω μέρος το έτος ιδρύσεως 1927.
2. Τα ανωτέρω σε σμίκρυνση αποτελούν το έμβλημα, το λογότυπο και τη σφραγίδα της ΕΠΣ ΑΧΑΪΑΣ. Η σημαία, το έμβλημα και το λογότυπο της ΕΠΣ ΑΧΑΪΑΣ κατοχυρώνονται αρμόδια στους σχετικούς εθνικούς και διεθνείς φορείς προστασίας πνευματικής ιδιοκτησίας.
3. Η συντομογραφία της ΕΝΩΣΗΣ ΠΟΔΟΣΦΑΙΡΙΚΩΝ ΣΩΜΑΤΕΙΩΝ ΑΧΑΪΑΣ είναι Ε.Π.Σ. ΑΧΑΪΑΣ.

**Άρθρο 4: Επίσημη Γλώσσα**

1. Η επίσημη γλώσσα της ΕΠΣ ΑΧΑΪΑΣ είναι η ελληνική. Τα επίσημα έγγραφα και κείμενα γράφονται σε αυτή τη γλώσσα.
2. Η επίσημη γλώσσα της Γενικής Συνέλευσης είναι η ελληνική
3. Σε περίπτωση διαφορών σε έγγραφα μεταφρασμένα σε οποιαδήποτε άλλη γλώσσα, ως αυθεντικό θεωρείται το ελληνικό κείμενο.

**ΙΙ. ΜΕΛΗ**

**Άρθρο 5: Κατηγορίες Μελών**

1. Μέλη της Ε.Π.Σ. ΑΧΑΪΑΣ είναι τα νομίμως αναγνωρισμένα αθλητικά σωματεία, που έχουν την έδρα τους εντός των γεωγραφικών ορίων και της δικαιοδοσίας του Νομού ΑΧΑΪΑΣ.
2. Ο ελάχιστος αριθμός των μελών της ΕΠΣ ΑΧΑΪΑΣ ορίζεται σε δέκα (10). Δεν επιτρέπονται διακρίσεις σε τακτικά, δόκιμα ή πάρεδρα μέλη της ένωσης.
3. Η Γενική Συνέλευση θα αποφασίζει για την αναστολή ιδιότητας μέλους ή την αποβολή ενός Μέλους.
4. Η αναγνώριση παρέχεται εφόσον το υποψήφιο Μέλος πληροί τις προϋποθέσεις που έχουν τεθεί στο παρόν καταστατικό, καθώς επίσης και στους Κανονισμούς και το Καταστατικό της Ε.Π.Ο.
5. Η ιδιότητα του Μέλους διακόπτεται με παραίτηση ή αποβολή. Η απώλεια της ιδιότητας του Μέλους δεν απαλλάσσει το Μέλος από τις οικονομικές του υποχρεώσεις έναντι της Ε.Π.Σ. ΑΧΑΪΑΣ αλλά ακυρώνει όλα τα δικαιώματα του σε σχέση με την Ε.Π.Σ.

**Άρθρο 6: Προϋποθέσεις Απόκτησης Ιδιότητας Μέλους**

1. Βασική προϋπόθεση για την απόκτηση της ιδιότητας του μέλους της ΕΠΣ ΑΧΑΪΑΣ είναι το αθλητικό σωματείο να έχει αναγνωρισθεί νόμιμα, να έχει την έδρα του εντός των γεωγραφικών ορίων δικαιοδοσίας της Ε.Π.Σ. και να πληροί τις λοιπές προϋποθέσεις που προβλέπονται από την ισχύουσα αθλητική νομοθεσία, τους κανονισμούς της ΕΠΟ και των λοιπών διεθνών ποδοσφαιρικών οργανισμών.

Ειδικότερα:

α) Το κάθε αθλητικό σωματείο απαγορεύεται να έχει ίδια ή παρεμφερή ονομασία με άλλο. Σε περίπτωση αλλαγής ή τροποποίησης της επωνυμίας ενός σωματείου η αρχική του επωνυμία παραμένει αδρανής για πέντε (5) χρόνια. Στο χρονικό διάστημα αυτό δεν μπορεί να ιδρυθεί άλλο σωματείο με την αρχική του (εγκαταλειφθείσα) επωνυμία ή να αποκτήσει την αρχική του (εγκαταλειφθείσα) επωνυμία με τροποποίηση ήδη υπάρχον σωματείο.

β) Το κάθε αθλητικό σωματείο δεν μπορεί να έχει ως επωνυμία το όνομα, την επωνυμία ή τον διακριτικό τίτλο ή σήμα οποιασδήποτε εμπορικής επιχείρησης, εξαιρουμένων των περιπτώσεων εκπαιδευτηρίων ή εργασιακών μονάδων.

γ) Το αθλητικό σωματείο έχει επωνυμία διατυπωμένη στην ελληνική γλώσσα.

δ) Κάθε αίτηση νέου μέλους θα πρέπει πέραν των προϋποθέσεων που προβλέπονται από τους κανονισμούς της Ε.Π.Ο. να συνοδεύεται από τα ακόλουθα:

δα) δήλωση ότι τα κεντρικά γραφεία βρίσκονται εντός της περιοχής (νομού) στην οποία βρίσκεται η EΠΣ ΑΧΑΪΑΣ.

δβ) δήλωση ότι όλοι οι επίσημοι ποδοσφαιρικοί αγώνες εντός έδρας, θα γίνονται εντός της περιοχής της (Νομού), στην οποία λειτουργία η Ε.Π.Σ. ΑΧΑΪΑΣ και

δγ) δήλωση στην οποία να αναφέρεται ο ιδιόκτητος ή νόμιμα

χρησιμοποιούμενος απ’ αυτό αγωνιστικός χώρος (γήπεδο).

1. Σε περίπτωση αναδιάταξης των γεωγραφικών ορίων και της δικαιοδοσίας του Νομού ΑΧΑΪΑΣ τα μέλη της Ε.Π.Σ. ΑΧΑΪΑΣ παραμένουν ως έχουν έως ότου αποφασίσουν για το θέμα αυτό τα αρμόδια όργανα της Ε.Π.Ο.

**Άρθρο 7: Διαδικασίες για την Απόκτηση της Ιδιότητας Μέλους**

1. Κάθε αίτημα νέου μέλους – σωματείου υποβάλλεται στη Γενική Γραμματεία της Ε.Π.Σ. ΑΧΑΪΑΣ.
2. Η αίτηση θα πρέπει να συνοδεύεται από:

α) αντίγραφο του νομίμως επικυρωμένου καταστατικού του .

β) συγκρότηση του ΔΣ του σωματείου σε σώμα.

γ) δήλωση συμφωνίας και δέσμευσης προς το καταστατικό, τους κανονισμούς, τις αποφάσεις της FIFA, UEFA και ΕΠΟ, το καταστατικό της ΕΠΣ ΑΧΑΪΑΣ και τις τυχόν τροποποιήσεις τους.

δ) δήλωση ότι θα διασφαλίσει την αποδοχή της υπό στοιχείο γ΄ ρήτρας και από οποιοδήποτε άλλο πρόσωπο, φυσικό ή νομικό, με το οποίο θα έχει σχέσεις που αφορούν το ποδόσφαιρο.

ε) δήλωση αποδοχής της διαιτητικής επίλυσης των διαφορών και αναγνώρισης της αποκλειστικής εξουσίας των αρμόδιων αθλητικών οργάνων (δικαιοδοτικών – πειθαρχικών) της Ε.Π.Σ. ΑΧΑΪΑΣ και της Ε.Π.Ο. αναφορικά με όλες τις αποφάσεις που αφορούν αυτό ή άλλο εκ των μελών του.

στ) αντίγραφο του πρακτικού της ΓΣ

ζ) μια δήλωση ότι θα συμμορφώνεται με τους ισχύοντες Κανόνες του Παιχνιδιού,

η) μια δήλωση ότι δεν θα παραπέμψει θέματα ερμηνείας και εφαρμογής του Καταστατικού, των Κανονισμών, των Αποφάσεων και των Οδηγιών της FIFA, της UEFA, της Ε.Π.Ο. και της Ε.Π.Σ. στα Τακτικά Δικαστήρια, εκτός εάν οι κανονισμοί της FIFA, της UEFA , της Ε.Π.Ο. και της Ε.Π.Σ. προβλέπουν ή ορίζουν ρητά την προσφυγή στα Τακτικά Δικαστήρια,

θ) μια δήλωση ότι αναγνωρίζει το Διαιτητικό Δικαστήριο της Ε.Π.Ο. και το Διαιτητικό Αθλητικό Δικαστήριο (C.A.S.) της Λωζάννης, όπως ορίζεται στο παρόν Καταστατικό, καθώς και στο Καταστατικό της FIFA και της UEFA,

**Άρθρο 8: Απόφαση για την εισδοχή**

1. Η Εκτελεστική Επιτροπή της Ε.Π.Σ. ΑΧΑΪΑΣ αποφασίζει για την εισδοχή ενός αθλητικού σωματείου ως νέου μέλους της. Η απόφαση αυτή επικυρώνεται από την αμέσως επόμενη Γενική Συνέλευσή της.
2. Δεν μπορεί να απορριφθεί η εισδοχή νέου μέλους εφόσον τηρούνται οι διατάξεις των άρθρων 6 και 7 του παρόντος καταστατικού.

**Άρθρο 9: Νομική μορφή των Μελών**

Τα μέλη της ΕΠΣ ΑΧΑΪΑΣ είναι νομικά πρόσωπα ιδιωτικού δικαίου μη κερδοσκοπικού χαρακτήρα σύμφωνα με τον Α.Κ.

**Άρθρο 10: Ομοσπονδία**

1. Η Ε.Π.Σ. ΑΧΑΪΑΣ λειτουργεί με τη ρητή συγκατάθεση της ΕΠΟ της οποίας και αποτελεί μέλος. Η ΕΠΟ εγκρίνει το καταστατικό και τις προκηρύξεις των πρωταθλημάτων της, καθώς και οποιεσδήποτε τροποποιήσεις τους.
2. Η Ε.Π.Σ. ΑΧΑΪΑΣ παραχωρεί όλα τα δικαιώματα και δεσμεύει αντίστοιχα με όλες τις υποχρεώσεις τα μέλη της, ούτως ώστε να πετύχουν τους καταστατικούς σκοπούς της. Κύριο έργο της Ε.Π.Σ. ΑΧΑΪΑΣ είναι η με ανάθεση εκ μέρους της Ε.Π.Ο. κάθε φορά, της διεξαγωγής πρωταθλημάτων αρμοδιότητας της, ως επίσης και κάθε άλλη αρμοδιότητα που με το καταστατικό ή τους κανονισμούς της ΕΠΟ αποδίδεται σ’ αυτήν.
3. Η ΕΠΣ ΑΧΑΪΑΣ λαμβάνει κάθε μέτρο ώστε να διασφαλισθεί ότι όλες οι υπαγόμενες σ’ αυτήν ομάδες μπορούν να λάβουν όλες τις αποφάσεις τους για οποιαδήποτε θέματα αναφορικά με την ιδιότητά τους ως υπαγόμενα μέλη σ’ αυτήν, με πλήρη ανεξαρτησία και χωρίς την παρέμβαση άλλου εξωτερικού οργάνου. Σε κάθε περίπτωση και ανεξάρτητα από τη νομική προσωπικότητα της ομάδας, ούτε φυσικά, ούτε νομικά πρόσωπα είναι δυνατόν να ασκούν έλεγχο επί περισσότερων της μίας ομάδας.

**Άρθρο 11:** **Δικαιώματα μελών**

Τα μέλη έχουν τα ακόλουθα δικαιώματα :

α) να λαμβάνουν μέρος στην Γενική Συνέλευση της Ε.Π.Σ., να γνωρίζουν την ημερήσια διάταξή της εκ των προτέρων, να προσκαλούνται στη Γενική Συνέλευση μέσα στον προκαθορισμένο χρόνο και να ασκούν, δια των εκπροσώπων τους, τα δικαιώματα ψήφου που έχουν,

β) το δικαίωμα πληροφόρησης, επί των υποθέσεων της Ε.Π.Σ. ΑΧΑΪΑΣ μέσω των αρμοδίων οργάνων

γ) το δικαίωμα συμμετοχής στα πρωταθλήματα που διοργανώνονται από την Ε.Π.Σ. ΑΧΑΪΑΣ.

δ) να συντάσσουν προτάσεις προκειμένου να συμπεριληφθούν στην ημερήσια διάταξη της Γενικής Συνέλευσης, καθώς και το δικαίωμα πρότασης τροποποίησης του καταστατικού , και το δικαίωμα πρότασης για τη λήψη άλλης απόφασης.

ε) να προτείνουν υποψηφίους για εκλογή στα ακόλουθα όργανα της Ε.Π.Σ. ΑΧΑΙΑΣ : την Εκτελεστική Επιτροπή , την Εκλογική Επιτροπή και την Εξελεγκτική Επιτροπή

στ) κάθε άλλο δικαίωμα που του απονέμεται σύμφωνα με αυτό το καταστατικό ή σύμφωνα με τους κανονισμούς, οδηγίες και αποφάσεις της Ε.Π.Σ. ΑΧΑΪΑΣ και της Ε.Π.Ο.

**Άρθρο 12: Υποχρεώσεις Μελών**

1. Κάθε μέλος της Ε.Π.Σ. ΑΧΑΪΑΣ έχει:

α) την υποχρέωση να είναι πιστό σε αυτήν, νοείται δε ιδιαίτερα ότι το μέλος θα πρέπει να απέχει από οποιεσδήποτε δραστηριότητες που αντίκεινται στα συμφέροντά της.

β) την υποχρέωση να εξοφλεί όλα τα οφειλόμενα ποσά των συνδρομών κλπ

οικονομικών υποχρεώσεών του.

γ) την υποχρέωση να γνωστοποιεί στην ΕΠΣ ΑΧΑΪΑΣ οποιαδήποτε τροποποίηση στο καταστατικό του και στους εσωτερικούς κανονισμούς του.

δ) την υποχρέωση να συμφωνήσει ότι δεσμεύεται από το καταστατικό, τους κανονισμούς, τις οδηγίες και αποφάσεις της FIFA, UEFA, της ΕΠΟ και της ΕΠΣ ΑΧΑΪΑΣ.

ε) την υποχρέωση να διασφαλίζει ότι αυτοί γίνονται σεβαστοί από τα μέλη του και άλλα πρόσωπα (παίκτες, στελέχη κλπ) με τα οποία διατηρεί οιασδήποτε μορφής σχέση.

στ) την υποχρέωση να τηρεί του Κανόνες του Παιχνιδιού του Διεθνούς

Ποδοσφαιρικού Συμβουλίου (IFAB), τους Κανόνες Ποδοσφαίρου Σάλας 5Χ5 και τους Κανόνες Παιχνιδιού Ποδοσφαίρου στην Άμμο όπως καθορίζονται από την FIFA, και να διασφαλίζει ότι αυτοί γίνονται σεβαστοί από τα μέλη του μέσω καταστατικής διάταξης,

ζ) την υποχρέωση να υιοθετήσουν μια καταστατική ρήτρα που θα ορίζει ότι οποιαδήποτε διαφορά στην οποία έχουν εμπλοκή αυτά ή ένα από τα μέλη τους και αφορά στο Καταστατικό, τους κανονισμούς, τις οδηγίες και αποφάσεις της FIFA, της UEFA, της Ε.Π.Ο. ή της ΕΠΣ, δύναται να παραπέμπεται, σε τελευταίο βαθμό (ήτοι αφού έχουν εξαντληθεί όλα τα εσωτερικά ένδικα μέσα), μόνο σε ένα ανεξάρτητο και αμερόληπτο Διαιτητικό Δικαστήριο, όπως εξειδικεύεται στις σχετικές προβλέψεις των Καταστατικών των ανωτέρω ποδοσφαιρικών αρχών,.

η) την υποχρέωση να θέτει σε κάθε σύμβαση που συνάπτει, είτε με παίκτη είτε με στέλεχος, άρθρο με το οποίο τυχόν νόμιμες προσφυγές που απαιτούν διαιτησία προκύπτουσες από το εν λόγω συμβόλαιο ή σχετιζόμενες με αυτό, θα πρέπει να αποτελούν αντικείμενο της αποκλειστικής εξουσίας των αθλητικών δικαστηρίων (δικαιοδοτικών – πειθαρχικών) τα οποία και θα αποφασίζουν.

θ) την υποχρέωση τήρησης του παρόντος καταστατικού, των καταστατικών, κανονισμών, οδηγιών και αποφάσεων της ΕΠΟ.

ι) την υποχρέωση της Γενικής του Συνέλευσης να εκλέγει τα μέλη του ΔΣ και όπου αυτό είναι απαραίτητο, τα πειθαρχικά του όργανα.

ια) την υποχρέωση να μη διατηρεί αθλητικής φύσης σχέσεις με μη αναγνωρισμένα ποδοσφαιρικά πρόσωπα ή με μέλη τα οποία έχουν παυθεί ή αποκλειστεί.

ιβ) την υποχρέωση να τηρεί τις προϋποθέσεις που ορίζονται στα άρθρα 6 και 7 σχετικά με τη διάρκεια της σύνδεσης και αναγνώρισής του.

ιγ) την υποχρέωση να τηρεί τις αρχές της αφοσίωσης, ακεραιότητας και καλής αθλητικής συμπεριφοράς, σαν έκφραση που ευ αγωνίζεσθαι.

ιδ) όλες τις άλλες υποχρεώσεις που προκύπτουν από το παρόν καταστατικό ή τους κανονισμούς, τις οδηγίες, και αποφάσεις της ΕΠΟ και της ΕΠΣ ΑΧΑΪΑΣ.

**2** . Η παραβίαση των προαναφερόμενων υποχρεώσεων από οποιοδήποτε Μέλος μπορεί να οδηγήσει σε κυρώσεις, οι οποίες προβλέπονται στο παρόν Καταστατικό.

**Άρθρο 13: Αναστολή Ιδιότητας Μέλους**

1. Η Γενική Συνέλευση είναι η κατ’ αρχήν υπεύθυνη για την αναστολή της ιδιότητας ενός Μέλους. Ωστόσο, η Εκτελεστική Επιτροπή μπορεί να αναστείλει, με άμεση ισχύ, την ιδιότητα ενός Μέλους, το οποίο παραβιάζει σε σοβαρό βαθμό τις υποχρεώσεις του. Η απόφαση της Εκτελεστικής Επιτροπής λαμβάνεται με την παρουσία των δύο τρίτων (2/3) των μελών της και με πλειοψηφία των τριών τετάρτων (3/4) των εγκύρων ψήφων. Η αναστολή θα ισχύει μέχρι την επόμενη Γενική Συνέλευση, εκτός εάν η Εκτελεστική Επιτροπή την έχει, στο μεταξύ, άρει.
2. Η αναστολή θα επιβεβαιώνεται από την επόμενη Γενική Συνέλευση με την παρουσία των τριών πέμπτων (3/5) των εκπροσώπων και πλειοψηφία τριών τετάρτων (3/4) των εγκύρων ψήφων. Εάν δεν επιβεβαιωθεί, η αναστολή αίρεται αυτοδικαίως.
3. Ένα Μέλος, που τελεί σε αναστολή, θα χάνει τα δικαιώματά του που προέρχονται από την ιδιότητα του Μέλους. Δεν επιτρέπεται σε άλλα Μέλη να διατηρούν αθλητικές επαφές με το Μέλος που τελεί σε αναστολή. Η Πειθαρχική Επιτροπή μπορεί να επιβάλλει περαιτέρω κυρώσεις. Απαγορεύεται κάθε επίσημη ποδοσφαιρική δραστηριότητα οποιασδήποτε κατηγορίας, ανεξαρτήτως διοργανώτριας αρχής, στην περιοχή ευθύνης του Μέλους.
4. Δικαίωμα ψήφου στην Γενική Συνέλευση της Ε.Π.Σ. (και αντίστοιχα δικαίωμα εκλογής ή διορισμού των εκπροσώπων τους) έχουν τα Μέλη της Ένωσης τα οποία κατά τις δυο (2) αγωνιστικές περιόδους προ της εκλογικής γενικής συνέλευσης έχουν δια όλων των τμημάτων τους, με δεκαοχτώ (18) τουλάχιστον ποδοσφαιριστές (ομάδες ανδρών, τμημάτων υποδομής κ.λ.π.) και τουλάχιστον δέκα (10) επίσημες συμμετοχές σε αγώνες των διοργανώσεων (πρωταθλήματος ή κυπέλλου) είτε της Ε.Π.Σ. είτε της Ε.Π.Ο.
5. Η Εκτελεστική Επιτροπή συντάσσει ειδικό κανονισμό για τη συμμετοχή στις αθλητικές δραστηριότητες και την υποχρεωτικότητα διοργάνωσης πρωταθλημάτων υποδομής

**Άρθρο 14: Απώλεια της Ιδιότητας Μέλους**

1. Η ιδιότητα του μέλους χάνεται με την παραίτηση του μέλους, την αποβολή ή τη διάλυσή του.
2. Η απώλεια της ιδιότητας του μέλους δεν το απαλλάσσει από τις τυχόν οικονομικές οφειλές του προς την ΕΠΣ ΑΧΑΪΑΣ και την ΕΠΟ.

**Άρθρο 15: Παραίτηση Μέλους**

1. Ένα Μέλος μπορεί να παραιτηθεί από την Ε.Π.Σ ΑΧΑΙΑΣ με ισχύ από το τέλος της τρέχουσας αγωνιστικής περιόδου. Η κοινοποίηση της παραίτησης πρέπει να φθάσει στη γραμματεία το αργότερο μέσα σε έξι μήνες πριν από το τέλος της αγωνιστικής περιόδου.
2. Η παραίτηση δεν ισχύει μέχρις ότου το Μέλος, που επιθυμεί να παραιτηθεί, εκπληρώσει τις οικονομικές του υποχρεώσεις έναντι της Ε.Π.Ο. και των υπολοίπων Μελών της Ε.Π.Ο.

**Άρθρο 16: Αποβολή μέλους**

1. Η Γενική Συνέλευση μπορεί να αποβάλλει ένα Μέλος εφόσον:

α. παραλείπει να εκπληρώσει τις οικονομικές του υποχρεώσεις έναντι της Ε.Π.Σ ΑΧΑΙΑΣ και της ΕΠΟ,

β. παραβιάζει σοβαρά και επανειλημμένα το Καταστατικό, τους κανονισμούς, τις οδηγίες ή τις αποφάσεις της FIFA, της UEFA και της Ε.Π.Ο.,

γ. ενεργεί κατά τρόπο που παραβιάζει σοβαρά τους σκοπούς και τα συμφέροντα της Ε.Π.Σ ΑΧΑΙΑΣ.

1. Η παρουσία των τριών πέμπτων (3/5) των εκπροσώπων, που αντιπροσωπεύουν τα Μέλη με δικαίωμα ψήφου στη Συνέλευση, είναι απαραίτητη προκειμένου η αποβολή να είναι έγκυρη, η δε πρόταση για την αποβολή θα πρέπει να υιοθετηθεί από πλειοψηφία τριών τετάρτων (3/4) των εγκύρων ψήφων.

**Άρθρο 17: Διάλυση**

1. Η διάλυση του νομικού προσώπου ενός σωματείου – μέλους είτε ακούσια, είτε επιβαλλόμενη από το νόμο, συνεπιφέρει σε κάθε περίπτωση την απώλεια της ιδιότητας του μέλους.
2. Εφόσον ένα σωματείο περιλαμβάνει στις τάξεις του λιγότερα από είκοσι (20) μέλη ή ποδοσφαιριστές, διαλύεται αναγκαστικά.

**Άρθρο 18: Ειδικές περιπτώσεις**

Η λειτουργία των σωματείων, οι αρμοδιότητες τους, οι επιτροπές τους, τα προσόντα – κωλύματα των μελών του ΔΣ είναι ανάλογα και αντίστοιχα με τα περιλαμβανόμενα στις διατάξεις του παρόντος καταστατικού και της αθλητικής νομοθεσίας.

**ΙΙΙ. ΟΡΓΑΝΩΣΗ - ΛΕΙΤΟΥΡΓΙΑ**

**Άρθρο 19: Όργανα της Ένωσης**

1. Τα όργανα της Ε.Π.Σ. ΑΧΑΪΑΣ είναι είτε αιρετά, είτε διορισμένα. Το παρόν καταστατικό καθορίζει τη διαδικασία η οποία διασφαλίζει την πλήρη ανεξαρτησία εκλογής ή διορισμού τους.
2. Η Ε.Π.Σ. ΑΧΑΪΑΣ αποδέχεται ότι τα όργανα της Ε.Π.Σ. που δεν έχουν εκλεγεί ή διορισθεί σύμφωνα με τις σχετικές διατάξεις, ακόμη και για προσωρινή περίοδο, και κάθε απόφασή τους, δεν θα αναγνωρίζονται από την Ε.Π.Ο. , την FIFA και την UEFA.
3. Τα ακόλουθα αποτελούν όργανα της Ε.Π.Σ. ΑΧΑΪΑΣ :

α) Η Γενική Συνέλευση (ΓΣ), που είναι το ανώτατο όργανο της Ε.Π.Σ. και το νομοθετικό όργανό της .

β) Η Εκτελεστική Επιτροπή (ΕΕ), είναι το εκτελεστικό όργανο.

γ) Η Εκλογική Επιτροπή είναι το όργανο που είναι υπεύθυνο για την οργάνωση και εποπτεία της εκλογικής διαδικασίας.

δ) Η Εξελεγκτική Επιτροπή είναι αρμόδια για τον έλεγχο των οικονομικών της Ένωσης

ε) Τα Δικαιοδοτικά Πειθαρχικά όργανα όπως περιγράφονται αναλυτικά στα άρθρα 39 και 41 του παρόντος.

Στ) το Όργανο Διαιτησίας

1. Τα ως άνω όργανα και τα μέλη τους είναι ανεξάρτητα μεταξύ τους. Κάθε Μέλος ενός οργάνου δεν θα πρέπει να συμμετέχει στη συζήτηση οποιουδήποτε θέματος ή απόφασης εφόσον αφορά τον ίδιο ή το σωματείο με το οποίο συνδέεται ή αν υφίσταται σύγκρουση συμφερόντων ή υπόνοια σύγκρουσης συμφερόντων.
2. Αντίθετα οι μόνιμες επιτροπές, που αναφέρονται ειδικότερα στο άρθρο 42 δεν έχουν την ιδιότητα οργάνων της Ε.Π.Σ. ΑΧΑΪΑΣ αλλά έχουν συμβουλευτικό λειτουργικό χαρακτήρα. Η ΕΕ έχει τη δυνατότητα συγκρότησης ειδικών επιτροπών. Οι επιτροπές αυτές λειτουργούν και υπόκεινται σε ειδικούς κανονισμούς ή αποφάσεις και οι εισηγήσεις τους εγκρίνονται από την ΕΕ.
3. Η θητεία των μελών των ανωτέρω οργάνων και επιτροπών ακολουθεί την θητεία των μελών της ΕΕ., με την επιφύλαξη των ειδικών ρυθμίσεων του παρόντος καταστατικού που ορίζουν άλλως. Τα απερχόμενα μέλη εξακολουθούν να ασκούν τα καθήκοντά τους μέχρι τη νέα συγκρότηση του οργάνου.
4. Η ΕΕ της Ε.Π.Σ. ΑΧΑΪΑΣ με απόφασή του μπορεί να απαλλάξει από τα καθήκοντά του οποιοδήποτε μέλος οργάνου ή επιτροπής που έχει διορισθεί με απόφαση της ΕΕ και προ της λήξεως της θητείας του στις περιπτώσεις συνδρομής σπουδαίου λόγου ή αδικαιολόγητης απουσίας του, από τρεις (3) συνεχείς συνεδριάσεις.
5. Ως Πρόεδρος των επιτροπών ορίζεται μέλος της ΕΕ της Ε.Π.Σ. ΑΧΑΪΑΣ εκτός αν διαφορετικά ορίζεται στο παρόν καταστατικό.
6. Κανένας δεν μπορεί να μετέχει ως μέλος σε περισσότερα του ενός όργανα ή επιτροπές με εξαίρεση τα μέλη της ΕΕ . Η συμμετοχή των μελών της ΕΕ είναι πάντοτε άμισθη.
7. Τα μέλη όλων των οργάνων του παρόντος άρθρου πρέπει:

α) να είναι Έλληνες πολίτες

β) να απολαμβάνουν πλήρως των αστικών και πολιτικών τους δικαιωμάτων

γ) να έχουν τα προσόντα, τη γνώση και την εμπειρία του αντικειμένου των αρμοδιοτήτων του οργάνου ή της επιτροπής

δ) προκειμένου για δικαιοδοτικά – πειθαρχικά όργανα να μην έχουν σχέση ή εξάρτηση ή εντολή με τα διαγωνιζόμενα σωματεία ή Π.Α.Ε. ή ποδοσφαιριστές ή προπονητές ή διαμεσολαβητές μετεγγραφών.

ε) να μην εμπίπτουν στα κωλύματα και στους περιορισμούς του Παραρτήματος Α του παρόντος Κανονισμού Εφαρμογής Καταστατικού. Ειδικότερα μέλη της ΕΕ της ΕΠΣ ΑΧΑΪΑΣ τα οποία καταδικάζονται με αμετάκλητη δικαστική απόφαση για τα αδικήματα που αναφέρονται στο ως άνω Παράρτημα Α, εκπίπτουν αυτοδίκαια από την ιδιότητά του και αντικαθίστανται σύμφωνα με τις διατάξεις του παρόντος. Σε περίπτωση παραπομπής με αμετάκλητο δικαστικό βούλευμα για κακούργημα των ως άνω προσώπων, η ΕΕ υποχρεούται να αποφασίζει περί της αναστολής ή μη της συμμετοχής τους.

1. Δεν μπορούν να είναι μέλη των οργάνων και επιτροπών, εκτός αν άλλως ορίζεται στο παρόν καταστατικό, διαιτητές που έχουν λάβει διοριστήριο διαιτησίας από το αρμόδιο όργανο ή δεν έχει παρέλθει η πενταετία από την τελευταία πράξη ενασχόλησής τους με τη διαιτησία, προπονητές, ποδοσφαιριστές, οι υπάλληλοι της Ε.Π.Σ. ΑΧΑΪΑΣ και οι συμβεβλημένοι με αυτήν.

***Α. ΓΕΝΙΚΗ ΣΥΝΕΛΕΥΣΗ***

**Άρθρο 20: Ορισμός και Σύνθεση**

1. Η Γενική Συνέλευση αποτελείται από το σύνολο των μελών της ΕΠΣ ΑΧΑΪΑΣ. Η Γ.Σ. είναι το ανώτατο όργανο της ΕΠΣ. Μόνο μία νόμιμα συγκληθείσα συνέλευση έχει το δικαίωμα να λάβει αποφάσεις. Μια Γενική Συνέλευση μπορεί να είναι Τακτική ή Έκτακτη.
2. Στη ΓΣ συμμετέχουν τα μέλη της ΕΕ και της Εκλογικής Επιτροπής με δικαίωμα λόγου και όχι ψήφου.
3. Η ΕΕ αποφασίζει για τη συμμετοχή τρίτων προσώπων (φυσικών ή νομικών). Τα τρίτα πρόσωπα δεν έχουν δικαίωμα ψήφου, αλλά δύνανται να εκφράσουν τη γνώμη τους για ειδικά θέματα μετά από απόφαση του ΔΣ.

**Άρθρο 21: Καθορισμός των Αντιπροσώπων**

1. Κάθε σωματείο εκπροσωπείται στη Γ.Σ. δια αντιπροσώπου του.
2. Ο τακτικός αντιπρόσωπος μαζί με τον αναπληρωματικό του ορίζονται με απόφαση του ΔΣ των σωματείων.
3. Οι αντιπρόσωποι νομιμοποιούνται με την κατάθεση στη ΕΠΣ ΑΧΑΪΑΣ, το αργότερο προ τριών ημερών μη συμπεριλαμβανόμενης της ημέρας αποστολής, ειδικού πληρεξουσίου εγγράφου του αντιπροσωπευόμενου σωματείου – μέλους.
4. Μέλος της ΕΕ της Εκλογικής Επιτροπής και της Εξελεγκτικής Επιτροπής της Ε.Π.Σ. ΑΧΑΪΑΣ μπορεί να είναι και Αντιπρόσωπος σωματείου – μέλους κατά τη Γενική Συνέλευση.

**Άρθρο 22: Αριθμός και προέλευση Αντιπροσώπων**

1. Κάθε σωματείο εκπροσωπείται στη Γ.Σ. από ένα τακτικό και ένα αναπληρωματικό αντιπρόσωπο.
2. Κάθε σωματείο διαθέτει στη Γενική Συνέλευση μία ψήφο.
3. Στερείται του δικαιώματος ψήφου στις γενικές συνελεύσεις κάθε σωματείο, εφόσον κατά τις δυο (2) αγωνιστικές περιόδους προ της γενικής συνέλευσης δεν έχουν δια όλων των τμημάτων τους, με δεκαοχτώ (18) τουλάχιστον ποδοσφαιριστές (ομάδες ανδρών, τμημάτων υποδομής κ.λ.π.) και τουλάχιστον δέκα (10) επίσημες, συμμετοχές σε αγώνες των διοργανώσεων (πρωταθλήματος ή κυπέλλου) είτε της Ε.Π.Σ. είτε της Ε.Π.Ο. Η συμμετοχή αποδεικνύεται από επίσημα φύλλα αγώνων που διοργανώνονται αποκλειστικά από την ΕΠΣ ΑΧΑΪΑΣ ή την ΕΠΟ. Διατάξεις του παρόντος που προβλέπουν τυχόν αυστηρότερες προϋποθέσεις άσκησης του δικαιώματος ψήφου ισχύουν.

**Άρθρο 23: Αρμοδιότητες Γενικής Συνέλευσης**

Η Γενική Συνέλευση έχει τις ακόλουθες αρμοδιότητες:

α) της έγκρισης και τροποποίησης του καταστατικού

β) της έγκρισης του προϋπολογισμού και απολογισμού της Ε.Π.Σ. καθώς και των χρηματοοικονομικών καταστάσεων,

γ) της έγκρισης των διοικητικών πεπραγμένων της ΕΕ της ΕΠΣ

δ) της εκλογής κάθε τετραετία των μελών της ΕΕ της ΕΠΣ

ε) της εκλογής των μελών της εκλογικής επιτροπής καθώς και τον ορισμό ψηφολεκτών – εφορευτικής επιτροπής, σύμφωνα με τις διατάξεις του Κώδικα Αρχαιρεσιών του παρόντος.

στ) της απόφασης εισδοχής – αποβολής κλπ ενός μέλους , σύμφωνα και με τις διατάξεις των αρ. 13-16 του παρόντος.

ζ) της απόφασης αποδοχής παραίτησης ενός μέλους

η) της απόφασης για κάθε θέμα που με το παρόν καταστατικό δεν υπάγεται στην αρμοδιότητα άλλου οργάνου

θ) της απόφασης για τέλη εγγραφής των μελών της και την τακτοποίηση των συνδρομών των μελών μετά από εισήγηση της Εκτελεστικής Επιτροπής,

ι) της συζήτησης προτάσεων – θεμάτων των μελών της

ια) της διάλυσης της ΕΠΣ ΑΧΑΪΑΣ

**Άρθρο 24: Τακτική Γενική Συνέλευση**

1. Η Τακτική Γενική Συνέλευση συγκαλείται το **μήνα Ιούνιο** κάθε έτους.
2. Η Εκτελεστική Επιτροπή θα καθορίζει τον τόπο διεξαγωγής και την ημερομηνία της Γ.Σ.. Η πρόσκληση στη συνέλευση αποστέλλεται προ είκοσι (20) τουλάχιστον ημερών από την οριζόμενη σύγκληση και αναφέρει συγκεκριμένα τα προς συζήτηση θέματα, τον τόπο και χρόνο διεξαγωγής της.
3. Τα προς συζήτηση θέματα ορίζονται από την ΕΕ. Ο διοικητικός απολογισμός, ο προϋπολογισμός και οικονομικός απολογισμός καθώς και κάθε άλλο σχετικό έγγραφο (τροποποιήσεις καταστατικού κλπ) θα αποστέλλονται στα μέλη τουλάχιστον επτά (7) ημέρες πριν τη συνέλευση.
4. Οι εκπρόσωποι των Μελών νομιμοποιούνται με την κατάθεση στην Ε.Π.Σ., το αργότερο προ τριών (3) ημερών από την ημερομηνία διεξαγωγής της Γενικής Συνέλευσης, χωρίς να υπολογίζεται η ημερομηνία αποστολής, πληρεξουσίου εγγράφου του Μέλους που εκπροσωπούν.

**Άρθρο 25: Θέματα Τακτικής Γενικής Συνέλευσης**

1. Η ημερήσια διάταξη για την τακτική ΓΣ συμπεριλαμβάνει τουλάχιστον τα ακόλουθα θέματα:

α) μια δήλωση ότι η Γενική Συνέλευση έχει συγκληθεί και συσταθεί σύμφωνα με το Καταστατικό της Ε.Π.Σ. ΑΧΑΙΑΣ

β) επικύρωση πληρεξούσιων αντιπροσώπων και έλεγχος απαρτίας παριστάμενων μελών

γ) έγκριση της ημερησίας διάταξης .

δ) έκθεση και έγκριση πεπραγμένων της Εκτελεστικής Επιτροπής

ε) έγκριση διοικητικού απολογισμού

στ) έκθεση οικονομικού απολογισμού

ζ) έκθεση Εξελεγκτικής Επιτροπής

η) έγκριση οικονομικού απολογισμού και χρηματοοικονομικών καταστάσεων

θ) έγκριση προϋπολογισμού του επόμενου έτους

ι) απόφαση για προτάσεις τροποποιήσεων καταστατικού εάν υφίσταται τέτοιο θέμα,

ια) αναστολή ιδιότητας ή αποβολή ενός Μέλους, εάν υφίσταται τέτοιο θέμα,

ιβ) ορισμός ανεξάρτητων ελεγκτών, εάν υφίσταται τέτοιο θέμα, κατόπιν εισήγησης της Εκτελεστικής Επιτροπής,

ιγ) παύση ενός προσώπου ή κατάργηση ενός οργάνου, εάν υφίσταται τέτοιο θέμα,

ιζ) εκλογή του Προέδρου και των μελών της Εκτελεστικής Επιτροπής, εάν υφίσταται τέτοιο θέμα,

ιη) εκλογή μελών της Εκλογικής Επιτροπής, εάν υφίσταται τέτοιο θέμα,

ιθ) αναγνώριση Μελών, εάν υφίσταται τέτοιο θέμα

ιι) άλλα θέματα

1. Οι αρνητικές ψήφοι κατά την έγκριση του οικονομικού απολογισμού και προϋπολογισμού, πρέπει να είναι αιτιολογημένες και να προσδιορίζουν τους λογιστικούς κωδικούς στους οποίους αναφέρονται.

**3.** Αποφάσεις για την εισδοχή νέου μέλους συζητούνται ως τελευταίο θέμα, αντίθετα αποφάσεις για την παύση ή αποβολή μέλους συζητούνται ως πρώτο θέμα της ΓΣ.

**4**. Θέματα της ημερήσιας διάταξης δύνανται να απαλειφθούν ή να τροποποιηθεί η σειρά συζήτησής τους, με απόφαση που λαμβάνεται κατά πλειοψηφία των 2/3 των εγκύρων ψήφων.

5. Οι προτάσεις για τροποποίηση καταστατικού αποστέλλονται στην Ε.Π.Σ. ΑΧΑΪΑΣ μέχρι το μήνα ΔΕΚΕΜΒΡΙΟ κάθε έτους. Οι προτάσεις για λήψη άλλων αποφάσεων αποστέλλονται σε αυτήν δεκαπέντε (15) τουλάχιστον ημέρες πριν τη Γενική Συνέλευση.

**Άρθρο 26: Έκτακτη Γενική Συνέλευση**

1. Η Εκτελεστική Επιτροπή μπορεί να συγκαλεί μια Έκτακτη Γενική Συνέλευση οποτεδήποτε
2. Έκτακτη ΓΣ υποχρεωτικά συγκαλείται εφόσον υποβληθεί αίτημα από τα 2/5 των μελών, δεόντως αιτιολογημένο και σε έγγραφη μορφή. Το αίτημα θα καθορίζει τα θέματα της ημερήσιας διάταξης. Η ΕΕ υποχρεούται να αποφανθεί επί του αιτήματος εντός επτά (7) ημερών από την υποβολή του και εφόσον αυτό γίνει δεκτό να συγκαλέσει τη ΓΣ το αργότερο μέσα σε τριάντα (30) ημέρες από την υποβολή του αιτιολογημένου αιτήματος. Εφόσον η ΕΕ της ΕΠΣ δεν αποφανθεί εντός των επτά (7) ημερών, τα Μέλη που το ζήτησαν, μπορούν να συγκαλέσουν την Γενική Συνέλευση μόνα τους.
3. Εφόσον στο διάστημα έως την τέλεση της έκτακτης Γ.Σ. που θα προκηρυχθεί επί του ανωτέρω αιτήματος υποβληθεί νέο αίτημα για σύγκληση Γ.Σ. σύμφωνα με τους όρους της παραγράφου 2 , τα θέματα ημερησίας διάταξης που περιλαμβάνονται στο νέο αίτημα κοινοποιούνται με ευθύνη της Ε.Ε. άμεσα προς τα Μέλη και εισάγονται προς συζήτηση στην ήδη συγκληθείσα Γ.Σ.
4. Με την επιφύλαξη των ανωτέρω διατάξεων, ειδοποίηση για τη συνέλευση πρέπει να αποσταλεί τουλάχιστον δεκαπέντε ημέρες (15) ημέρες πριν τη συνέλευση και οποιαδήποτε σχετικά έγγραφα θα πρέπει να αποστέλλονται στα μέλη τουλάχιστον επτά (7) επτά ημέρες πριν από τη συνέλευση.
5. Στην περίπτωση που η έκτακτη Γενική Συνέλευση συγκαλείται με πρωτοβουλία της ΕΕ, αυτή καθορίζει και την ημερήσια διάταξη. Στην περίπτωση που συγκαλείται μετά από αίτημα μελών, η ημερήσια διάταξη συμπεριλαμβάνει τα θέματα που ετέθησαν απ’ αυτά τα μέλη.
6. Με την επιφύλαξη των ανωτέρω διατάξεων, η ημερήσια διάταξη της έκτακτης Γενικής Συνέλευσης δεν μπορεί να αλλάξει για οποιοδήποτε λόγο.

**Άρθρο 27: Απαρτία**

1. Η ΓΣ λαμβάνει έγκυρες αποφάσεις μόνο όταν παρευρίσκεται και εκπροσωπείται η απόλυτη πλειοψηφία (50% + 1) των μελών που έχουν δικαίωμα ψήφου, με την επιφύλαξη ειδικών ρυθμίσεων που προβλέπονται στο παρόν καταστατικό.
2. Εάν δεν υπάρχει απαρτία, τότε η ΓΣ επαναλαμβάνεται εντός 24 ωρών μετά την πρώτη, με την αυτή ημερήσια διάταξη. Δεν απαιτείται απαρτία γι αυτή τη δεύτερη ΓΣ, εκτός αν θέμα της ημερήσιας διάταξης αφορά την τροποποίηση του παρόντος Καταστατικού ή την εκλογή του Προέδρου και των μελών της Εκτελεστικής Επιτροπής και των λοιπών αιρετών οργάνων της Ε.Π.Σ., την παύση ενός ή περισσοτέρων μελών ενός οργάνου της Ε.Π.Σ., την αναστολή ιδιότητας ή την αποβολή ενός Μέλους της Ε.Π.Σ. ή τη διάλυση της Ε.Π.Σ.

**Άρθρο 28: Εργασίες της Τακτικής Γενικής Συνέλευσης**

1. Της ΓΣ προεδρεύει πάντοτε ο Πρόεδρος της ΕΕ και εν απουσία του, ο Α’ Αντιπρόεδρος. Εάν δεν παρίσταται ούτε ο Α’ Αντιπρόεδρος, τη θέση του Προεδρεύοντος καταλαμβάνει ο Β’ Αντιπρόεδρος και εν απουσία και αυτού καλούνται οι κατά σειρά αρχαιότητας σύμβουλοι της ΕΠΣ.
2. Ο Προεδρεύων θα διασφαλίζει ότι τηρούνται οι διαδικαστικοί κανόνες. Θα ανοίγει, διευθύνει και κλείνει τις εργασίες της Γενικής Συνέλευσης και θα δίδει στους ομιλητές την άδεια να πάρουν τον λόγο.
3. Ο Προεδρεύων της Γενικής Συνέλευσης θα τηρεί την τάξη στην Γενική Συνέλευση. Δύναται να λάβει τα ακόλουθα μέτρα κατά συμμετεχόντων της Γενικής Συνέλευσης οι οποίοι διακόπτουν τις εργασίες:

α) ανάκληση στην τάξη,

β) επίπληξη,

γ) αφαίρεση δικαιώματος λόγου

1. Η συνέλευση διορίζει τρεις (3) γραμματείς υπεύθυνους για την τήρηση και επικύρωση των πρακτικών μαζί με τον Πρόεδρο.

**Άρθρο 29: Διαδικασία Γενικής Συνέλευσης - Αποφάσεις**

1. Η ΓΣ δεν δύναται να λάβει απόφαση επί θέματος που δεν περιλαμβάνεται στην ημερήσια διάταξη. Δύναται να τροποποιηθεί καθ’ οιονδήποτε χρόνο, μόνο εάν υποστηρίζεται τουλάχιστον από τα δύο τρίτα (2/3) των παρόντων μελών. Η ημερήσια διάταξη θα αναγιγνώσκεται κατά την έναρξη της Γενικής Συνέλευσης
2. Κάθε αντικείμενο της ημερησίας διατάξεως θα εισάγεται με μια σύντομη αιτιολογία (διαζευκτικά): α) από τον Προεδρεύοντα ή ένα μέλος της Εκτελεστικής Επιτροπής, β) από έναν εκπρόσωπο, που έχει οριστεί προς τον σκοπό τούτο από την Εκτελεστική Επιτροπή, γ) από το Μέλος, το οποίο έθεσε το εν λόγω θέμα στην ημερήσια διάταξη. Κατόπιν τούτου, το θέμα θα είναι ανοικτό προς όλους για συζήτηση.
3. Θα δίδεται άδεια στους εκπροσώπους να λάβουν τον λόγο με την σειρά που έγιναν οι προς τούτο αιτήσεις. Ένας ομιλητής δεν δύναται να λάβει τον λόγο, εκτός εάν και μέχρις ότου του δοθεί άδεια να το πράξει.
4. Ένας ομιλητής μπορεί να δευτερολογήσει για το ίδιο θέμα όταν όλοι οι υπόλοιποι συμμετέχοντες της Γενικής Συνέλευσης οι οποίοι ζήτησαν να λάβουν τον λόγο είχαν την ευκαιρία να μιλήσουν για το εν λόγω θέμα. Ο Προεδρεύων δύναται να ορίσει ένα χρονικό περιθώριο στους ομιλητές.
5. Μια πρόταση επί θέματος της ημερησίας διατάξεως θα εξετάζεται πάραυτα. Οιαδήποτε άλλη συζήτηση θα αναστέλλεται αμέσως.
6. Εάν υιοθετηθεί μια πρόταση επί διαδικαστικού θέματος, δικαίωμα να λάβουν τον λόγο θα έχουν μόνο οι συμμετέχοντες στην Γενική Συνέλευση οι οποίοι τον είχαν ήδη ζητήσει πριν από την ψηφοφορία.
7. Ο Προεδρεύων θα αποφασίσει πότε θα ολοκληρωθεί η συζήτηση, εκτός εάν πλέον του ημίσεως των εκπροσώπων που παρίστανται και ψηφίζουν, αποφασίσουν με ψηφοφορία διαφορετικά.
8. Τα μέλη ασκούν το δικαίωμα ψήφου τους μέσω των νομίμων αντιπροσώπων. Κάθε αντιπρόσωπος έχει το δικαίωμα μιας ψήφου και δεν δύναται να αντιπροσωπεύσει περισσότερα από ένα μέλη. Ο αναπληρωματικός ψηφίζει εφόσον απουσιάζει ο τακτικός.
9. Οι αποφάσεις λαμβάνονται με την απόλυτη πλειοψηφία (50%+1) των εγκύρων ψήφων, εκτός αν από τις διατάξεις του παρόντος καταστατικού προβλέπεται ειδική πλειοψηφία ή απαρτία.
10. Προ κάθε ψηφοφορίας, ο Προεδρεύων, ή το πρόσωπο που έχει προς τούτου ορισθεί από αυτόν, θα αναγιγνώσκει την πρόταση και θα εξηγεί την διαδικασία της ψηφοφορίας στη Γενική Συνέλευση.
11. Οι προτάσεις θα ψηφίζονται κανονικά με την σειρά σύμφωνα με την οποία έχουν εισαχθεί προς συζήτηση.
12. Η ψηφοφορία είναι ανοικτή, εκτός εάν η Γενική Συνέλευση με πλειοψηφία 2/3 των μελών αποφασίσει μυστική ψηφοφορία. Η ψηφοφορία θα γίνεται δι' ανατάσεως των χειρών και με ονομαστική κλήση κάθε μέλους και εκδήλωση της ψήφου . Ο Προεδρεύων θα ανακοινώνει το αποτέλεσμα της ψηφοφορίας.
13. Οι αρχαιρεσίες για την εκλογή της Εκτελεστικής Επιτροπής και όλων των λοιπών αιρετών Οργάνων της Ε.Π.Σ. διενεργούνται πάντοτε ως μυστικές με ψηφοδέλτια κατά τους όρους του «Κώδικα Αρχαιρεσιών» .
14. Η ψήφος απόντος μέλους με επιστολή δεν επιτρέπεται. Οι αποφάσεις που λαμβάνονται από τη συνέλευση τίθενται σε ισχύ την επόμενη μέρα από την έγκρισή τους, εκτός εάν η συνέλευση ορίσει άλλη ημερομηνία ή εκτός αν απαιτούνται άλλες νόμιμες διαδικασίες.
15. ***Ειδικές Πλειοψηφίες*** :

α) για την τροποποίηση του καταστατικού απαιτείται παρουσία του ημίσεως των μελών και πλειοψηφία των ¾ των παρόντων εγκύρων ψήφων.

β) για την παύση οργάνων απαιτείται παρουσία του ημίσεως των μελών και πλειοψηφία των ¾ των παρόντων εγκύρων ψήφων.

γ) για την αποβολή – παύση μέλους της ΓΣ απαιτείται παρουσία του ημίσεως των μελών και πλειοψηφία των ¾ των παρόντων εγκύρων ψήφων.

***Β. ΕΚΤΕΛΕΣΤΙΚΗ ΕΠΙΤΡΟΠΗ***

**Άρθρο 30: Σύνθεση Εκτελεστικής Επιτροπής**

1. Η Εκτελεστική Επιτροπή της ΕΠΣ ΑΧΑΪΑΣ απαρτίζεται από δεκαπέντε (15) μέλη, ήτοι :
* Πρόεδρο
* Α΄ Αντιπρόεδρο,
* Β΄ Αντιπρόεδρο,
* Γενικό Γραμματέα,
* Αναπληρωτή Γενικό Γραμματέα,
* Ταμία,
* Αναπληρωτή Ταμία ,
* Μέλη (8)
1. Η εκλογή των Μελών της Εκτελεστικής Επιτροπής , της Εξελεγκτικής Επιτροπής , της Εκλογικής Επιτροπής και της Εφορευτικής Επιτροπής της Ε.Π.Σ. ΑΧΑΙΑΣ γίνονται σύμφωνα με τις διατάξεις του Παραρτήματος Α – Κώδικας Αρχαιρεσιών του παρόντος Καταστατικού .
2. ***Κωλύματα – Περιορισμοί***

α) Διατάξεις του Παραρτήματος Α΄ (παρ. 1, 2, 4, 5, 7, 8) του κανονισμού εφαρμογής του καταστατικού, εφαρμόζονται αναλογικά στα πρόσωπα που συμμετέχουν στα προβλεπόμενα από το καταστατικό και τους κανονισμούς, όργανα διοίκησης και επιτροπές της ΕΠΣ ΑΧΑΪΑΣ.

β) Δεν επιτρέπεται να εκλεγεί στην Εκτελεστική Επιτροπή ή σε άλλο από το καταστατικό προβλεπόμενο όργανο της ΕΠΣ ΑΧΑΪΑΣ υποψήφιος εφόσον:

1. Είναι μέλος Διοικητικού Συμβουλίου ή Εκτελεστικής Επιτροπής άλλης ένωσης κατά το χρόνο υποβολής της υποψηφιότητας
2. είναι υπάλληλος ένωσης ή της ΕΠΟ
3. είναι υπάλληλος της Γενικής Γραμματείας Αθλητισμού
4. Έχει σχέση εξαρτημένης εργασίας ή έργου ή παροχής ανεξάρτητων υπηρεσιών με ανώνυμη εταιρεία ή εταιρεία περιορισμένης ευθύνης και κάθε είδους εμπορικής εταιρείας, εφόσον αυτές έχουν ως αντικείμενο εργασιών την εμπορία ή κατασκευή αθλητικών ειδών.

γ) Υποψήφιος για να εκλεγεί μέλος της ΕΕ ή άλλου από το καταστατικό προβλεπόμενου οργάνου της ΕΠΣ ΑΧΑΪΑΣ απαιτείται κατά το χρόνο υποβολής της υποψηφιότητας, να είναι μέλος ποδοσφαιρικού σωματείου που αποτελεί μέλος της, με δικαίωμα να εκλέγει και να εκλέγεται. Η συνδρομή της προϋπόθεσης αυτής, αποδεικνύεται με βεβαίωση του οικείου σωματείου, που αποτελεί μέλος της ΕΠΣ ΑΧΑΪΑΣ.

δ) Τα μέλη της Εκτελεστικής Επιτροπής της ΕΠΣ ΑΧΑΪΑΣ πρέπει να έχουν την κατοικία τους εντός των γεωγραφικών ορίων της δικαιοδοσίας της.

**Άρθρο 31: Διάρκεια θητείας**

1. Η θητεία της Εκτελεστικής Επιτροπής, της Εκλογικής Επιτροπής και της Εξελεγκτικής Επιτροπής της Ε.Π.Σ. ΑΧΑΪΑΣ είναι τετραετής.
2. Εάν μέλος της Εκτελεστικής Επιτροπής της ΕΠΣ ΑΧΑΪΑΣ εκλεγεί μέλος ΔΣ άλλης ένωσης ή οργάνου αυτής ή αθλητικής ομοσπονδίας άλλου κλάδου άθλησης, θεωρείται ότι παραιτείται αυτοδικαίως από το πρώτο αξίωμα. Με απόφαση της ΕΕ της ΕΠΣ ΑΧΑΪΑΣ διαπιστώνεται η επέλευσή της πιο πάνω παραίτησης.
3. Σε περίπτωση που για οποιονδήποτε λόγο η ΕΕ της ΕΠΣ ΑΧΑΪΑΣ δεν εξαντλήσει τη θητεία για την οποία εκλέχθηκε, η νέα ΕΕ που θα εκλεγεί έχει θητεία για το υπόλοιπο της θητείας της προηγούμενης.
4. Οι αρχαιρεσίες για την ανάδειξη των οργάνων της ΕΕ της Ε.Π.Σ. ΑΧΑΪΑΣ δεν επηρεάζονται από τυχόν έλλειψη οσωνδήποτε μελών της απερχόμενης Εκτελεστικής Επιτροπής, εφόσον η έλλειψη αυτή σημειώνεται μετά την προκήρυξη των αρχαιρεσιών. Στην περίπτωση αυτή και για την ολοκλήρωση των εκλογικών διαδικασιών η Εκτελεστική Επιτροπή θεωρείται ότι έχει νόμιμη συγκρότηση και λειτουργία με τα εναπομείναντα μέλη, εφόσον αυτά είναι τουλάχιστον πέντε (5). Εφόσον έχουν παραιτηθεί τα μέλη με την αρμοδιότητα εκπροσώπησης της Ε.Π.Σ., προεδρεύει ο αρχαιότερος των συμβούλων και μεταξύ ίσης αρχαιότητας, ο μεγαλύτερος σε ηλικία.
5. Ειδικά για την ισχύουσα κατά το χρόνο τροποποίησης του Καταστατικού Εκτελεστική Επιτροπή, η θητεία αυτής παρατείνεται με πλήρεις αρμοδιότητες έως τον Ιούνιο του έτους εκλογής νέας ΕΕ και την σύγκληση της Τακτικής (εκλογικής) Γενικής Συνέλευσης.

**Άρθρο 32: Σύνθεση Εκτελεστικής Επιτροπής και Εκτελεστικής Γραμματείας**

1. Μέσα σε οκτώ ημέρες από την ημέρα της εκλογής συνέρχεται από τον εκλεγμένο Πρόεδρο, και σε περίπτωση κωλύματος από τον πλειονοψηφήσαντα σύμβουλο, η νέα Εκτελεστική Επιτροπή και με μυστική ψηφοφορία, συγκροτείται σε Σώμα, εκλέγουν μεταξύ των μελών της, τον Α΄ Αντιπρόεδρο, τον Β΄ Αντιπρόεδρο, τον Γενικό Γραμματέα, τον Αναπληρωτή Γενικό Γραμματέα, τον Ταμία και τον Αναπληρωτή Ταμία. Στην ίδια συνεδρίαση εκλέγονται και οι Πρόεδροι των Επιτροπών.
2. Συνιστάται στην Ε.Π.Σ. ΑΧΑΙΑΣ πενταμελής Εκτελεστική Γραμματεία που αποτελείται από τον Πρόεδρο, τους Α΄ και Β΄ Αντιπροέδρους, τον Γενικό Γραμματέα και τον Ταμία. Η Εκτελεστική Γραμματεία της Ε.Π.Σ. συνέρχεται σε έκτακτες περιπτώσεις και συνεδριάζει βάσει ημερήσιας διάταξης και με την τήρηση πλήρων πρακτικών. Αποφασίζει αμετάκλητα μόνο για κατεπειγούσης και τρεχούσης φύσεως θέματα και ενημερώνει γι αυτά την ΕΕ στην πρώτη επόμενη συνεδρίασή της, η οποία και επικυρώνει τις αποφάσεις. Για θέματα που αφορούν τακτική διαχείριση, οι όποιες πρωτοβουλίες και αποφάσεις της Εκτελεστικής Γραμματείας, θα εισάγονται προς έγκριση στην αμέσως επόμενη συνεδρίαση της Εκτελεστικής Επιτροπής. Η Εκτελεστική Γραμματεία βρίσκεται σε απαρτία αν παρευρίσκονται τουλάχιστον τρία (3) από τα ανωτέρω μέλη της και οι αποφάσεις της λαμβάνονται με απόλυτη πλειοψηφία των παριστάμενων.
3. Πρόταση μομφής κατά μέλους ή μελών της ΕΕ ή της Εκλογικής Επιτροπής ή της Εξελεγκτικής Επιτροπής γίνεται δεκτή από τη Γ.Σ. της Ε.Π.Σ. ΑΧΑΪΑΣ εφόσον υπερψηφισθεί από τα 2/3 των σωματείων – μελών αυτής. Η υποβληθείσα πρόταση μομφής πρέπει να είναι αιτιολογημένη και να προσυπογράφεται από δέκα (10) τουλάχιστον σωματεία – μέλη της Ε.Π.Σ. Μέλος ή μέλη της ΕΕ , της Εκλογικής Επιτροπής και της Εξελεγκτικής Επιτροπής της Ε.Π.Σ. ΑΧΑΪΑΣ που εξέπεσαν του αξιώματός τους με μομφή δεν έχουν το δικαίωμα να είναι υποψήφιοι κατά τις δύο επόμενες κατά σειρά αρχαιρεσίες.

**Άρθρο 33: Οι Συνεδριάσεις της Εκτελεστικής Επιτροπής**

1. Ο Πρόεδρος συγκαλεί την ΕΕ δύο (2) φορές το μήνα ή κάθε φορά που αυτός κρίνει τούτο αναγκαίο. Ο Πρόεδρος διευθύνει τις εργασίες της Εκτελεστικής Επιτροπής, δίδει το λόγο στα μέλη. Σε περίπτωση σοβαρής απρεπούς συμπεριφοράς ή διατάραξης των εργασιών του σώματος από μέλος της Εκτελεστικής Επιτροπής, ο Πρόεδρος δύναται να θέσει σε ψηφοφορία, θέμα αποβολής ενός (1) μηνός του ως άνω μέλους. Η ψηφοφορία αυτή είναι μυστική.
2. Με έγγραφο αίτημα των 2/3 των μελών της ΕΕ, ο Πρόεδρος υποχρεούται να συγκαλέσει την ΕΕ με θέμα ημερήσιας διάταξης το αναφερόμενο στην αίτησή τους μέσα σε εφτά (7) ημέρες από τη λήψη του αιτήματος. Εάν ο Πρόεδρος δεν συγκαλέσει την αιτούμενη συνεδρίαση μέσα στην προαναφερόμενη προθεσμία, τα υπόλοιπα μέλη της Εκτελεστικής Επιτροπής δύναται να την συγκαλέσουν μόνα τους με αποκλειστικό θέμα ημερησίας διάταξης το περιλαμβανόμενο στην Αίτηση .
3. Ο Πρόεδρος θα συντάσσει την ημερήσια διάταξη. Κάθε μέλος της ΕΕ έχει δικαίωμα να προτείνει θέματα προκειμένου να συμπεριληφθούν στην ημερήσια διάταξη. Τα μέλη της Εκτελεστικής Επιτροπής πρέπει να υποβάλλουν τα θέματα, τα οποία επιθυμούν να συμπεριληφθούν στην ημερήσια διάταξη για την συνεδρίαση, στη Γραμματεία πέντε (5), τουλάχιστον, ημέρες πριν από την συνεδρίαση. Η ημερήσια διάταξη της ΕΕ κοινοποιείται στα μέλη προ δύο τουλάχιστον ημερών.
4. Ο Γενικός Γραμματέας εισηγείται κατά περίπτωση τα θέματα της ημερήσιας διάταξης, ανακοινώνει την αλληλογραφία και είναι υπεύθυνος για τη σύνταξη των πρακτικών.
5. Οι συνεδριάσεις της ΕΕ δεν είναι δημόσιες. Η ΕΕ δύναται να αποφασίζει την παρακολούθηση των συνεδριάσεων από τρίτους ή δύναται να αποφασίζει την έκθεση ενώπιον του, γεγονότων ή απόψεων από τρίτους.

**Άρθρο 34: Αρμοδιότητες Εκτελεστικής Επιτροπής**

1. Η Εκτελεστική Επιτροπή είναι κυρίως υπεύθυνη για την διασφάλιση της τήρησης του Καταστατικού και των Κανονισμών της Ε.Π.Ο. Δύναται να λάβει κάθε πρόσφορο μέτρο κατά υπαίτιου σε περιπτώσεις σοβαρής παράβασης του Καταστατικού και των Κανονισμών, και με την επιφύλαξη των διατάξεων του παρόντος έχει ενδεικτικά αρμοδιότητα στους ακόλουθους τομείς:
2. τη διαχείριση των σχέσεων της Ε.Π.Σ. ΑΧΑΪΑΣ
3. την αντιπροσώπευση και δέσμευση της Ε.Π.Σ. ΑΧΑΪΑΣ έναντι τρίτων.
4. την εκλογή του Προέδρου και των λοιπών αξιωματούχων της ΕΕ.
5. την πρόσληψη προπονητών των αντιπροσωπευτικών συγκροτημάτων της Ε.Π.Σ. ΑΧΑΪΑΣ και του υπόλοιπου τεχνικού προσωπικού αυτών καθώς και την απόλυσή των.
6. την εφαρμογή της μέγιστης εποπτείας σε όλους τους τομείς δραστηριότητας της Ε.Π.Σ. ΑΧΑΪΑΣ και την έγκριση τον κανονισμών οι οποίοι θα ορίζουν την εσωτερική οργάνωση της Ε.Π.Σ.,
7. Την προετοιμασία και τη σύγκληση των τακτικών και έκτακτων Γενικών Συνελεύσεων
8. Την κατάρτιση του προϋπολογισμού και των ισολογισμών
9. Την κατάρτιση της έκθεσης των διοικητικών και οικονομικών δραστηριοτήτων και του απολογισμού αυτών.
10. Το διορισμό και όπου αυτό προβλέπεται την παύση των μελών των επιτροπών.
11. Την προετοιμασία των τροποποιήσεων των κανονισμών που θα υιοθετηθούν ή τροποποιηθούν από τη Γενική Συνέλευση της Ε.Π.Ο και την έκδοση ή τροποποίηση οδηγιών προς τις επιτροπές.
12. Τη θεσμοθέτηση και οργάνωση επίσημων διοργανώσεων, σε επίπεδο Ε.Π.Σ. και την κατάρτιση των οικείων προκηρύξεων
13. Τη διατήρηση των σχέσεων με διεθνείς και εθνικούς αθλητικούς φορείς μέσω της Ε.Π.Ο. και επίσης την άσκηση του δικαιώματος πρότασης αντιπροσώπων της Ε.Π.Ο. για εκλογή τους σε αυτούς.
14. Την πρόταση προς τη Γενική Συνέλευση οποιουδήποτε προσώπου, είναι κατάλληλο ώστε να του απονεμηθεί ο τίτλος του επίτιμου προέδρου ή μέλους της ΕΠΣ ΑΧΑΪΑΣ.
15. Την παροχή πληροφοριών προς τα μέλη της ΕΠΣ ΑΧΑΪΑΣ και το κοινό.
16. Την έγκριση του καταστατικού των σωματείων μελών της ΕΠΣ ΑΧΑΙΑΣ καθώς επίσης και των τυχόν τροποποιήσεων των.
17. Την πρόσληψη ή την απόλυση του υπαλληλικού προσωπικού της Ε.Π.Σ. ΑΧΑΪΑΣ
18. Επιπροσθέτως η ΕΕ ασκεί τους τομείς δικαιοδοσίας που δεν έχουν ανατεθεί ρητά σε κάποιο άλλο όργανο.
19. Κατά τη διακριτική της ευχέρεια, η ΕΕ δύναται να αναθέτει εργασίες που προκύπτουν από τους τομείς δραστηριότητάς της και να ζητήσει υπηρεσίες συμβούλων ή να παραχωρήσει εντολές προς τρίτους.

**Άρθρο 35: Αποφάσεις Εκτελεστικής Επιτροπής**

1. Η Εκτελεστική Επιτροπή δεν θα συζητά έγκυρα, εκτός εάν παρίσταται πλέον του πενήντα τοις εκατό (50%) των μελών της, με την επιφύλαξη διατάξεων του παρόντος που προβλέπουν αυξημένη απαρτία.
2. Η Εκτελεστική Επιτροπή θα λαμβάνει αποφάσεις με πλειοψηφία πλέον του 50% των έγκυρων ψήφων, με την επιφύλαξη ειδικών διατάξεων του παρόντος που προβλέπουν αυξημένη πλειοψηφία. Σε περίπτωση ισοψηφίας σε ψηφοφορία, ο Πρόεδρος θα έχει την υπερισχύουσα ψήφο. Η ψήφος δι' αντιπροσώπου ή με επιστολή, δεν επιτρέπεται. Οι ψηφοφορίες είναι κατ’ αρχήν φανερές , εκτός αν διαφορετικά αποφασίζει η Ε.Ε.
3. Οι αποφάσεις που λαμβάνονται καταγράφονται στα πρακτικά τα οποία επικυρώνονται σε επόμενες συνεδριάσεις, υπογράφονται από τους παρευρεθέντες στην αντίστοιχη συνεδρίαση της Εκτελεστικής Επιτροπής και γνωστοποιούνται στα σωματεία – μέλη της ΕΠΣ ΑΧΑΪΑΣ σε εύλογο χρονικό διάστημα.
4. Οι αποφάσεις που λαμβάνονται από την Εκτελεστική Επιτροπή θα έχουν άμεση ισχύ, εκτός εάν η Εκτελεστική Επιτροπή αποφασίσει διαφορετικά.
5. Προκειμένου για περιπτώσεις που αφορούν προσωπικά ζητήματα, οι ψηφοφορίες είναι πάντοτε μυστικές και δεν συμμετέχουν σ’ αυτές οι εμπλεκόμενοι.

**Άρθρο 35Α : Παύση ενός προσώπου ή οργάνου**

1. Η Γενική Συνέλευση μπορεί να παύσει ένα πρόσωπο ή ένα όργανο. Η Εκτελεστική Επιτροπή μπορεί να θέσει την παύση ενός προσώπου ή οργάνου στην ημερήσια διάταξη της Γενικής Συνέλευσης. Η Εκτελεστική Επιτροπή μπορεί, επίσης, να παύσει ένα πρόσωπο ή όργανο προσωρινά. Οποιοδήποτε μέλος της Εκτελεστικής Επιτροπής μπορεί να υποβάλλει μία πρόταση για παύση στην ημερήσια διάταξη της Εκτελεστικής Επιτροπής.
2. Το αίτημα για παύση θα πρέπει να είναι αιτιολογημένο. Θα στέλνεται στα μέλη της Εκτελεστικής Επιτροπής και/ή στα Μέλη της Ε.Π.Σ., μαζί με την ημερήσια διάταξη.
3. Το εν λόγω πρόσωπο ή εκπρόσωπος ενός οργάνου έχει το δικαίωμα να υπερασπιστεί τον εαυτό του.
4. Το αίτημα για παύση θα αποφασίζεται με μυστική ψηφοφορία. Προκειμένου να εγκριθεί το αίτημα από την Εκτελεστική Επιτροπή (προσωρινή παύση) απαιτείται απαρτία δυο τρίτων (2/3) και πλειοψηφία τριών τετάρτων (3/4) των εγκύρων ψήφων, για δε τη Γενική Συνέλευση (οριστική παύση) απαρτία τριών πέμπτων (3/5) και πλειοψηφία τριών τετάρτων (3/4) των εγκύρων ψήφων.
5. Το πρόσωπο ή το όργανο που παύεται (προσωρινά) απαλλάσσεται από τα καθήκοντά του με άμεση ισχύ.

**Άρθρο 36: Πρόεδρος**

1. Τα καθήκοντα του Προέδρου είναι τα ακόλουθα:
2. Να εκπροσωπεί την ΕΠΣ ΑΧΑΪΑΣ καθ’ όλες τις περιστάσεις. Μετά την εκλογή του, ο Πρόεδρος θα παραιτείται από οποιαδήποτε άλλη θέση κατέχει στην Ε.Π.Σ. και/ή τα μέλη της εντός πέντε (5) ημερών.
3. Να συγκαλεί τις συνεδριάσεις της ΕΕ
4. Να προεδρεύει της Γενικής Συνέλευσης, όπως επίσης και των συνεδριάσεων της ΕΕ
5. Να διασφαλίζει μέσω των διοικητικών υπηρεσιών την εφαρμογή των αποφάσεων της Γενικής Συνέλευσης , της ΕΕ και της Εκλογικής Επιτροπής.
6. Να διασφαλίζει την εύρυθμη και αποτελεσματική λειτουργία των οργάνων της ΕΠΣ και να επιδιώκει την επίτευξη των σκοπών των, όπως ορίζονται στο παρόν καταστατικό.
7. Η διασφάλιση της αποτελεσματικής λειτουργίας των οργάνων της Ε.Π.Σ. προκειμένου να επιτύχουν τους σκοπούς που περιγράφονται στο παρόν Καταστατικό,
8. Η εποπτεία της λειτουργίας των διοικητικών υπηρεσιών,
9. Οι σχέσεις μεταξύ της Ε.Π.Σ. και των Μελών της, της ΕΠΟ, της FIFA, της UEFA, καθώς και τις σχέσεις με πολιτικά όργανα και άλλους οργανισμούς.
10. Τον Πρόεδρο που απουσιάζει ή που κωλύεται, αναπληρώνει ο Α΄ Αντιπρόεδρος, αυτόν ο Β΄ Αντιπρόεδρος και αυτόν ο πρεσβύτερος των παρόντων συμβούλων.

**Άρθρο 37:**

**Α. Γενικός Γραμματέας**

Ο Γενικός Γραμματέας προΐσταται των γραφείων και του προσωπικού της Ε.Π.Σ. ΑΧΑΪΑΣ, εποπτεύει την τήρηση του Εσωτερικού Κανονισμού και του Κανονισμού λειτουργίας των υπηρεσιών αυτής, τηρεί τα κεκανονισμένα βιβλία, επιμελείται της διεκπεραίωσης της αλληλογραφίας, προσυπογράφει μαζί με τον Πρόεδρο όλα τα έγγραφα και εντάλματα πληρωμών και μπορεί να παρίσταται κατά τις συνεδριάσεις των επιτροπών της Ε.Π.Σ. ΑΧΑΪΑΣ χωρίς δικαίωμα ψήφου. Ακόμη υπογράφει με εντολή του Προέδρου τις έγγραφες προσκλήσεις των συνεδριάσεων της Ε.Ε. Το Γενικό Γραμματέα που κωλύεται ή απουσιάζει αναπληρώνει ο Αναπληρωτής Γενικός Γραμματέας και τούτον το υπό της Ε.Ε. της Ε.Π.Σ. ΑΧΑΪΑΣ, οριζόμενο μέλος αυτού.

**Β. Ταμίας**

Ο Ταμίας ενεργεί τις εισπράξεις και πληρωμές, υπογράφοντας τα γραμμάτια εισπράξεων και προσυπογράφοντας μαζί με τον Πρόεδρο και το Γενικό Γραμματέα τα εντάλματα πληρωμών. Υπογράφει μαζί με τον Πρόεδρο τις επιταγές για την ανάληψη των κατατεθημένων στις τράπεζες χρημάτων, εισηγείται στην ΕΕ κάθε οικονομικό μέτρο που κατά την κρίση του είναι αναγκαίο για τα συμφέροντα της Ένωσης και είναι αρμόδιος για την εξασφάλιση εισπράξεως των πόρων της ΕΠΣ ΑΧΑΪΑΣ. Τηρεί τα βιβλία της διαχείρισης, εισηγείται προς την ΕΕ τον προϋπολογισμό και υποβάλλει σε αυτόν τον απολογισμό κάθε χρήσεως, υποχρεούται δε να καταθέτει επ’ ονόματι της ΕΠΣ ΑΧΑΪΑΣ σε μία εκ των στην έδρα της αναγνωρισμένων τραπεζών την σε μετρητά ή αξιόγραφα περιουσία αυτής, όταν το ποσό είναι μεγαλύτερο των 300 ευρώ και ευθύνεται για τα διαπιστευμένα σε αυτόν χρήματα. Τον ταμία που κωλύεται ή απουσιάζει των αναπληρώνει ο αναπληρωτής Ταμίας και τούτο το υπό της ΕΕ της ΕΠΣ ΑΧΑΪΑΣ οριζόμενο μέλος αυτού.

***Γ. ΟΡΓΑΝΑ ΟΙΚΟΝΟΜΙΚΟΥ ΕΛΕΓΧΟΥ***

**Άρθρο 38: Εξελεγκτική Επιτροπή – Ανεξάρτητοι ελεγκτές –Κρατικοί Φορείς .**

Τα ελεγκτικά όργανα στην Ε.Π.Σ. ΑΧΑΪΑΣ είναι:

1. **Η Εξελεγκτική Επιτροπή**

Η Εξελεγκτική Επιτροπή είναι τριμελής. Αυτή παρακολουθεί κατά τη διάρκεια του οικονομικού έτους τις εισπράξεις, πληρωμές και την οικονομική διαχείριση, ελέγχει τους υποβαλλόμενους ισολογισμούς, συντάσσει δε και υποβάλλει στην ΕΕ και τη Γενική Συνέλευση τις σχετικές εισηγήσεις και εκθέσεις της. Η θητεία της είναι ίση με του Διοικητικού Συμβουλίου, εκλέγεται μαζί με αυτό και αναλαμβάνει τα καθήκοντά της μέσα σε οκτώ ημέρες από την εκλογή της.

Η Επιτροπή αυτή υποχρεούται να καταρτίζει έκθεση, δέκα τουλάχιστον, ημέρες πριν την Τακτική Γενική Συνέλευση την οποία και οφείλει να παραδίδει στον Πρόεδρο του Διοικητικού Συμβουλίου, για να τη συμπεριλάβει υποχρεωτικά στη λογοδοσία του ΔΣ προς τη Γενική Συνέλευση.

β. **Ανεξάρτητοι Ελεγκτές**

Ανεξάρτητο ελεγκτικό όργανο (φυσικό ή νομικό πρόσωπο) που ορίζεται με απόφαση της ΓΣ της ΕΠΣ σε εξαιρετικές περιπτώσεις και με αιτιολογημένους λόγους.

β. **Κρατικοί Φορείς**

Αρμόδιες Κρατικές Υπηρεσίες και μόνο για τα ποσά που έχουν δοθεί στην ΕΠΣ από αυτές.

***Δ. ΔΙΚΑΙΟΔΟΤΙΚΑ ΠΕΙΘΑΡΧΙΚΑ ΟΡΓΑΝΑ***

**Άρθρο 39: Κατηγορίες**

α. Πειθαρχική Επιτροπή και

β. Όργανο Διαιτησίας

**Άρθρο 40: Πειθαρχικά μέτρα**

**Α.** Σε περίπτωση αντιαθλητικής συμπεριφοράς, μη τήρησης ή παραβίασης των κανόνων του καταστατικού, των κανονισμών, των οδηγιών και των αποφάσεων της ΕΠΟ και της ΕΠΣ ΑΧΑΪΑΣ τα δικαιοδοτικά πειθαρχικά όργανα της ΕΠΣ ΑΧΑΪΑΣ δύνανται να επιβάλλουν τα ακόλουθα πειθαρχικά μέτρα με βάση τα προβλεπόμενα στο καταστατικό της και τους κανονισμούς της ΕΠΟ. Τα πειθαρχικά αυτά μέτρα που μπορούν να επιβληθούν και σωρευτικά είναι:

1. **Στα σωματεία – μέλη της ΕΠΣ**

α.προειδοποίηση

β. έγγραφη επίπληξη

γ. αυστηρή έγγραφη επίπληξη

δ. Υποχρέωση ανάκλησης δημοσιευμάτων ή εγγράφων

ε. Χρηματική ποινή

στ. Ποινή τέλεσης αγώνων κεκλεισμένων των θυρών

ζ. Ποινή τέλεσης αγώνων εκτός έδρας

η. Ποινή αφαίρεσης βαθμών από τον οικείο βαθμολογικό πίνακα

θ. Προσωρινό αποκλεισμό μέχρι ένα (1) χρόνο από κάθε επίσημο και φιλικό αγώνα

ι. Ακύρωση του αποτελέσματος ενός αγώνα

ια. Κατακύρωση αγώνα υπέρ αντιπάλου (απώλεια αγώνα)

ιβ. Αφαίρεση βαθμών

ιγ. Απαγόρευση αγώνα σε ένα συγκεκριμένο γήπεδο

ιδ. Διεξαγωγή Αγώνα σε ουδέτερο γήπεδο

ιε. Απαγόρευση μετεγγραφών

ιστ. Υποβιβασμός στην επόμενη κατώτερη κατηγορία

ιζ. Επιστροφή τροπαίου

**2. Στα φυσικά πρόσωπα (πλην ποδοσφαιριστών)**

1. Προειδοποίηση
2. Έγγραφη επίπληξη
3. Αυστηρή έγγραφη επίπληξη
4. Χρηματική ποινή
5. Υποχρέωση ανάκλησης δημοσιευμάτων ή εγγράφων
6. Προσωρινή ή οριστική απαγόρευση εισόδου στους αγωνιστικούς χώρους
7. Προσωρινή ή οριστική στέρηση του δικαιώματος άσκησης των καθηκόντων τους
8. Απαγόρευση συμμετοχής σε οποιαδήποτε δραστηριότητα που σχετίζεται με το ποδόσφαιρο

**3. Στους ποδοσφαιριστές**

1. Ποινή αποκλεισμού από μία (1) έως τριάντα (30) αγωνιστικές ημέρες.
2. Χρηματική ποινή
3. Προσωρινό ή οριστικό αποκλεισμό

**Β.** Οι ποινές αυτές επιβάλλονται με βάση ειδικούς κανονισμούς που ψηφίζονται από τη ΓΣ της ΕΠΟ. Ποινές που επιβάλλονται ως ποδοσφαιρικές ποινές από διατάξεις, εκτός του παρόντος και των κανονισμών της ΕΠΟ, δεν λαμβάνονται υπόψη σε ό, τι αφορά το ποδόσφαιρο και τα όργανα του παρόντος. Απαγορεύεται στα δικαιοδοτικά όργανα του παρόντος, η επιβολή τέτοιου είδους ποινών.

***Ε. ΟΡΓΑΝΑ ΚΑΙ ΕΠΙΤΡΟΠΕΣ ΤΗΣ Ε.Π.Σ.***

**Άρθρο 41: Σύνθεση – Αρμοδιότητες – Λειτουργία των Οργάνων της ΕΠΣ**

**Α. ΠΕΙΘΑΡΧΙΚΗ ΕΠΙΤΡΟΠΗ**

1. Η Πειθαρχική Επιτροπή είναι αρμόδια:

**α)** Για την επιβολή των ποινών οι οποίες προβλέπονται από τις διατάξεις των Κανονισμών της ΕΠΟ για παραπτώματα που διαπράττονται κατά τους αγώνες των πρωταθλημάτων που διοργανώνονται από την Ε.Π.Σ. ΑΧΑΙΑΣ.

**β)** Για την εκδίκαση κάθε άλλης παράβασης και την επιβολή των αντίστοιχων ποινών που ανατίθενται στην Επιτροπή με Κανονισμούς ή αποφάσεις της Εκτελεστικής Επιτροπής της ΕΠΣ

1. Η Πειθαρχική Επιτροπή συγκροτείται από τρία (3) μέλη, κατά προτίμηση νομικούς, τα οποία δεν μπορεί να είναι μέλη της ΕΕ ή της Εξελεγκτικής Επιτροπής ή οιουδήποτε άλλου οργάνου και επιτροπών της ΕΠΣ ΑΧΑΪΑΣ. Η σύνθεση της ΠΕ πρέπει να είναι τέτοια ώστε τα μέλη, στο σύνολό τους, να διαθέτουν την γνώση, τις δεξιότητες και την εξειδικευμένη εμπειρία που απαιτείται για τη σωστή διεκπεραίωση των εργασιών τους. Ιδίως ο Πρόεδρος της ΠΕ θα διαθέτει τα απαιτούμενα προσόντα να εξασκεί το δίκαιο.
2. Η θητεία της ΠΕ είναι τετραετής και παρακολουθεί την θητεία της ΕΕ. Τα μέλη της μπορεί να επανεκλέγονται και να απαλλάσσονται των καθηκόντων τους από την ΕΕ οποτεδήποτε. Εάν ο πρόεδρος ή ένα μέλος της ΠΕ παύσει μόνιμα να εκτελεί τα επίσημα καθήκοντά του κατά την διάρκεια της θητείας του για οποιοδήποτε λόγο, τότε η Εκτελεστική Επιτροπή θα ορίζει τον αντικαταστάτη του για το υπόλοιπο της θητείας.
3. Κατά των αποφάσεων της ΠΕ επιτρέπεται προσφυγή – έφεση ενώπιον της Επιτροπής Εφέσεων της ΕΠΟ, σύμφωνα με τις διατάξεις των Κανονισμών της Ε.Π.Ο. όπως κάθε φορά ισχύουν. Η άσκηση προσφυγής δεν αναστέλλει την εκτέλεση της προσβαλλόμενης απόφασης.
4. Οι αποφάσεις της Πειθαρχικής Επιτροπής της ΕΠΣ ΑΧΑΪΑΣ δεν χρειάζονται επικύρωση από το ΔΣ, εφόσον δε, είναι τελεσίδικες, δεν μπορούν να ελεγχθούν, ανασταλούν ή ακυρωθούν για οποιοδήποτε λόγο από το ΔΣ αυτής.
5. Η Πειθαρχική Επιτροπή ή τα τυχόν άλλα πρωτοβάθμια πειθαρχικά όργανα της ΕΠΣ ΑΧΑΪΑΣ δεν έχουν αρμοδιότητα να ελέγχουν με οποιοδήποτε τρόπο τις αποφάσεις του ΔΣ της. Επίσης δεν έχουν αρμοδιότητα πειθαρχικού ελέγχου των μελών του ΔΣ της ΕΠΣ ΑΧΑΪΑΣ.

**Β. ΟΡΓΑΝΟ ΔΙΑΙΤΗΣΙΑΣ**

* 1. Το Όργανο Διαιτησίας της ΕΠΣ έχει ως έργο:
1. Την ενίσχυση του επιτελικού έργου της ΕΠΣ στη στρατηγική σχεδίαση, παρακολούθηση και αξιολόγηση της πολιτικής της και των αποτελεσμάτων της στα θέματα βελτίωσης της αποδοτικότητας της διαιτησίας, ως βασικού παράγοντα ομαλής διεξαγωγής των αγώνων των πρωταθλημάτων.
2. Την εισήγηση προς την ΕΕ της ΕΠΣ επί της ανάγκης οργάνωσης της διαιτησίας.
3. Την εισήγηση ή γνωμοδότηση προς την ΕΕ της ΕΠΣ για τυχόν τροποποιήσεις στον Κανονισμό Διαιτησίας Ποδοσφαίρου.
4. Την παρακολούθηση, επιλογή, αξιολόγηση, ορισμό και πειθαρχικό έλεγχο των διαιτητών και των παρατηρητών διαιτησίας των τοπικών πρωταθλημάτων ποδοσφαίρου της ΕΠΣ
5. Κάθε άλλο θέμα που δεν ανήκει στην αρμοδιότητα άλλου οργάνου και που ανατίθεται σε αυτήν από το Διοικητικό Συμβούλιο της ΕΠΣ ή από τους Κανονισμούς.
	1. Το Όργανο Διαιτησίας συνεργάζεται με την ΕΠΣ ΑΧΑΪΑΣ και την Κ.Ε.Δ. της ΕΠΟ για θέματα που αφορούν στην ανάπτυξη και τη βελτίωση της διαιτησίας ποδοσφαίρου.
	2. Το Όργανο Διαιτησίας αποτελείται από τρία (3) μέλη και συγκροτείται με απόφαση της Εκτελεστικής Επιτροπής της ΕΠΣ ΑΧΑΪΑΣ. Το Όργανο Διαιτησίας στελεχώνεται από ένα μέλος της Ε.Ε. που ex officio καταλαμβάνει τη θέση του Προέδρου της Ε.Δ. καθώς και δύο (2) πρώην Διαιτητές, που δεν έχουν υπερβεί το 63ο έτος της ηλικίας τους, διαθέτουν απολυτήριο εξατάξιου γυμνασίου ή Λυκείου ή άλλης ισότιμης σχολής και είχαν θητεία ως διαιτητές στις εθνικές κατηγορίες δύο (2), τουλάχιστον, ετών ή τεσσάρων (4) ετών ως βοηθοί διαιτητές.
	3. Το Όργανο Διαιτησίας έχει διετή θητεία και τα Μέλη του μπορούν να παυτούν μόνο από την ΕΕ της ΕΠΣ ΑΧΑΪΑΣ για ιδιαίτερα σοβαρό λόγο.
	4. Οι Πρώην Διαιτητές – Μέλη του Οργάνου Διαιτησίας δύνανται να συμμετάσχουν στις συνεδριάσεις της Εκτελεστικής Επιτροπής της ΕΠΣ ΑΧΑΪΑΣ χωρίς δικαίωμα ψήφου.

**Άρθρο 42: Σύνθεση και καθήκοντα μονίμων επιτροπών**

**Α. ΕΠΙΤΡΟΠΗ ΠΡΩΤΑΘΛΗΜΑΤΩΝ ΚΑΙ ΚΥΠΕΛΛΟΥ**

1. Η Επιτροπή Πρωταθλήματος είναι αρμόδια για τη διοργάνωση και διεξαγωγή των πρωταθλημάτων των προβλεπόμενων από τον Κανονισμό Αγώνων Ποδοσφαίρου (Κ.Α.Π.)
2. Καταρτίζει εγκαίρως τις προκηρύξεις Πρωταθλημάτων και Κυπέλλου σύμφωνα με τον Κ.Α.Π. και θέτει αυτές προς έγκριση στην Ε.Ε. και στη συνέχεια τις υποβάλλει στην ΕΠΟ προς έλεγχο.
3. Καταρτίζει μετά από κλήρωση τα προγράμματα των αγώνων Πρωταθλημάτων και Κυπέλλου
4. Αποφαίνεται σε κάθε θέμα που αφορά την ομαλή διεξαγωγή των αγώνων.
5. Παρακολουθεί και τηρεί τη βαθμολογία που επιτυγχάνουν οι ομάδες.

Η Επιτροπή είναι τριμελής και προεδρεύεται από μέλος της Ε.Ε. της ΕΠΣ ΑΧΑΪΑΣ. Οι αποφάσεις της δεν είναι άμεσα εκτελεστές και υπόκεινται σε επικύρωση από την Ε.Ε. της ΕΠΣ ΑΧΑΪΑΣ.

**Β. ΕΠΙΤΡΟΠΗ ΓΙΑ ΘΕΜΑΤΑ ΑΣΦΑΛΕΙΑΣ ΚΑΙ ΠΡΟΛΗΨΗΣ ΒΙΑΣ**

1. Η Επιτροπή θεμάτων ασφαλείας αποτελείται από τον Πρόεδρο και δύο (2) μέλη.
2. Ο Πρόεδρος της Επιτροπής ορίζεται από την ΕΕ εκ των μελών της. Τα υπόλοιπα μέλη ορίζονται από την ΕΕ.
3. Ο Πρόεδρος αντιπροσωπεύει την Επιτροπή, κανονίζει τις ημερομηνίες συνεδριάσεων σε συνεννόηση με το Γενικό Γραμματέα της ΕΕ, διασφαλίζει ότι εκτελούνται όλες οι εργασίες και αναφέρεται στην ΕΕ.
4. Η Επιτροπή είναι αρμόδια:
5. Να εξετάζει και να ασχολείται με θέματα που άπτονται της προστασίας και της ασφάλειας των αθλητικών εγκαταστάσεων και των περιβαλλόντων αυτές περιοχών, οι οποίες χρησιμοποιούνται για ποδοσφαιρικούς σκοπούς.
6. Να εισηγείται στην ΕΕ για τα παραπάνω θέματα.
7. Να ερευνά όλα τα μέτρα που ενδεχομένως βελτιώνουν την ασφάλεια, κατά τη διάρκεια διεξαγωγής των ποδοσφαιρικών αγώνων.
8. Να καταρτίζει οδηγίες που σχετίζονται με την ασφάλεια της διεξαγωγής των ποδοσφαιρικών αγώνων.
9. Να ερευνά και να λαμβάνει κάθε μέτρο σχετικό με την πρόληψη βίας στους ποδοσφαιρικούς αγώνες.

**Γ.** **ΕΠΙΤΡΟΠΗ ΠΡΟΜΗΘΕΙΩΝ**

1. Η Επιτροπή Προμηθειών είναι αρμόδια για την προμήθεια υλικών και υπηρεσιών κα τη διενέργεια κατασκευαστικών ή μη εργασιών, εφόσον η δαπάνη υπερβαίνει τα χίλια πεντακόσια (1.500) ευρώ. Για δαπάνη από 1.501 μέχρι 4.500 ευρώ προκηρύσσει πρόχειρο μειοδοτικό διαγωνισμό, ενώ για μεγαλύτερες δαπάνες τακτικό μειοδοτικό διαγωνισμό η Εκτελεστική Επιτροπή της ΕΠΣ ΑΧΑΪΑΣ δύναται να εκδώσει πρόσκληση εκδήλωσης ενδιαφέροντος για όλα τα ανωτέρω και να αναπροσαρμόζει τα προαναφερόμενα ποσά.
2. Η Επιτροπή αποτελείται από τρία (3) μέλη της ΕΕ της ΕΠΣ, τα οποία ορίζονται απ’ αυτό.

**Δ. ΤΕΧΝΙΚΗ ΕΠΙΤΡΟΠΗ – ΕΠΙΤΡΟΠΗ ΑΝΑΠΤΥΞΗΣ ΠΟΔΟΣΦΑΙΡΟΥ**

Συγκροτείται από τρία (3) μέλη της Εκτελεστικής Επιτροπής της ΕΠΣ ΑΧΑΪΑΣ. Έργο της είναι η μελέτη οποιουδήποτε τεχνικού ζητήματος, που σχετίζεται με το ποδόσφαιρο, τις αντιπροσωπευτικές ομάδες της ΕΠΣ ΑΧΑΪΑΣ, η εποπτεία και ο έλεγχος των προγραμμάτων εργασίας των προπονητών ποδοσφαίρου καθώς και η εισήγηση στην ΕΕ της ΕΠΣ κάθε μέτρου που κρίνει πρόσφορο για την άνοδο και προαγωγή του επιπέδου του ποδοσφαίρου στα γεωγραφικά όρια της δικαιοδοσίας της.

**Ε. ΕΠΙΤΡΟΠΗ ΣΤΑΤΙΣΤΙΚΗΣ ΚΑΙ ΓΗΠΕΔΩΝ**

1. Η Επιτροπή Στατιστικής και Γηπέδων είναι αρμόδια:
2. Για την τήρηση Στατιστικής των τελούμενων αγώνων όλων των Πρωταθλημάτων και Κυπέλλων και τη συγκέντρωση κάθε στοιχείου που αφορά αγώνες πρωταθλημάτων της ΕΠΣ ΑΧΑΪΑΣ.
3. Για τη συγκέντρωση κάθε στοιχείου που αφορά την οικονομική κατάσταση των σωματείων, προϋπολογισμούς – ισολογισμούς αυτών, γήπεδα, έμμισθο προσωπικό, ατυχήματα, ασφαλίσεις, φίλαθλοι κλπ.
4. Για τον έλεγχο και τη γνωμοδότηση επί των δικαιολογητικών που υποβάλλονται από τα σωματεία για την εγγραφή τους, ως νέων μελών της ΕΠΣ ΑΧΑΪΑΣ.
5. Για την αναγνώριση και κατάταξη στην οικεία κατηγορία κάθε γηπέδου, ως πληρούντος τους όρους του κανονισμού τέλεσης αγώνων πρωταθλήματος.
6. Η Επιτροπή αποτελείται από τον Πρόεδρο που πρέπει να είναι μέλος της ΕΕ της ΕΠΣ και δύο (2) μέλη, που ορίζονται απ’ αυτό.

**ΣΤ. ΕΠΙΤΡΟΠΗ ΠΟΔΟΣΦΑΙΡΟΥ ΣΑΛΑΣ – ΑΜΜΟΥ**

* 1. Η Επιτροπή συγκροτείται από τρία (3) ή πέντε (5) μέλη , με απόφαση της Ε.Π.Σ. ΑΧΑΙΑΣ. Τα Μέλη της δύνανται να μην είναι μέλη της Ε.Ε., πλην του Προέδρου της που είναι πάντα Μέλος της Ε.Ε.
	2. Έργο της είναι η μελέτη οποιουδήποτε τεχνικού ζητήματος, που σχετίζεται με το ποδόσφαιρο Σάλας και Άμμου και η συνεργασία της με τις αντίστοιχες Ενώσεις της Ε.Π.Ο. για την προώθηση των συγκεκριμένων μορφών ποδοσφαίρου στα όρια της Ε.Π.Σ.

***IV. OIKONOMIKA***

**Άρθρο 43: Οικονομική περίοδος**

1. Η οικονομική περίοδος (χρήση) της Ε.Π.Σ. θα είναι ετήσια. Αρχίζει την 1η Ιανουαρίου και λήγει την 31η Δεκεμβρίου.
2. Η διαχείριση εσόδων και εξόδων της Ε.Π.Σ. θα γίνεται με τέτοιο τρόπο ώστε να ισοσκελίζονται κατά την διάρκεια της οικονομικής περιόδου. Πιθανές σοβαρές μελλοντικές υποχρεώσεις της Ε.Π.Σ. θα διασφαλίζονται μέσω της δημιουργίας αποθεματικού.
3. Οι λογαριασμοί εσόδων – εξόδων τηρούνται σύμφωνα με τις κρατούσες αρχές του λογιστικού συστήματος και τις διατάξεις της κείμενης νομοθεσίας.

**Άρθρο 44: Έσοδα – Πόροι**

1. Οι πόροι της ΕΠΣ ΑΧΑΪΑΣ είναι:
2. Η ετήσια συνδρομή των σωματείων – μελών αυτής, η οποία καθορίζεται εκάστοτε με απόφαση της Τακτικής Γενικής Συνέλευσης, με πλειοψηφία του ημίσεος πλέον ενός των παρόντων μελών.
3. Το εφάπαξ δικαίωμα εγγραφής των μελών, το οποίο καθορίζεται με όμοια απόφαση.
4. Οι κάθε φύσεως δωρεές, κληροδοτήματα και οι από οποιαδήποτε αιτία, οικονομικές ενισχύσεις και επιχορηγήσεις προς αυτή μεταξύ των οποίων και της ΕΠΟ.
5. Το προϊόν από τα χρηματικά πρόστιμα, τα παράβολα συμμετοχής των ομάδων σε όλους τους αγώνες και τα παράβολα εκδίκαση από τα θεσμοθετημένα και λειτουργούντα σ’ αυτήν μονομελή ή πολυμελή όργανα ή επιτροπές.
6. Τα εισοδήματα από την αξιοποίηση της κινητής και ακίνητης περιουσίας της.
7. Οι πάσης φύσεως εισπράξεις και τα έσοδα από την εκχώρηση των ραδιοτηλεοπτικών δικαιωμάτων και των δικαιωμάτων διαφήμισης από τις δραστηριότητες των αντιπροσωπευτικών της ομάδων και τους πάσης φύσεως αγώνες που διοργανώνει η ΕΠΣ ΑΧΑΪΑΣ.
8. Το ποσοστό από τις εισπράξεις των αγώνων πρωταθλημάτων και Κυπέλλου τους οποίους διοργανώνει η ΕΠΣ ΑΧΑΪΑΣ.
9. Ποσοστό επί των εισπράξεων των αγώνων των Εθνικών Πρωταθλημάτων Επαγγελματικού Ποδοσφαίρου που εισπράττει μέσω της ΕΠΟ σύμφωνα με το καταστατικό αυτής. Οι διοργανώτριες, έχουν την ευθύνη της παρακράτησης και απόδοσης του ποσοστού αυτού στην ΕΠΟ, η οποία και το διανέμει στις λοιπές Ενώσεις – Μέλη της.
10. Ποσοστό εξ αυτού που δικαιούται η ΕΠΟ σύμφωνα με τα οριζόμενα στο καταστατικό αυτής και το οποίο αποδίδεται από την ΕΠΟ αναλογικά προς την ΕΠΣ ΑΧΑΪΑΣ και τις λοιπές ενώσεις – μέλη της για την ανάπτυξη και την καλλιέργεια της υποδομής του αθλήματος, εφόσον αποδεδειγμένα και προς την κατεύθυνση αυτή, διεξάγονται στην ΕΠΣ ΑΧΑΪΑΣ, πρωταθλήματα υποδομής.
11. **Επιχορηγήσεις ΕΠΟ – Αθλητικά Κέντρα**

α) Η ΕΠΣ ΑΧΑΪΑΣ έχει οικονομική και διοικητική αυτοτέλεια. Μέχρι τις 30 Νοεμβρίου κάθε έτους υποχρεούται να υποβάλλει στην ΕΠΟ τον απολογισμό της προηγούμενης χρήσεως και τον προϋπολογισμό της ερχομένης. Επίσης υποχρεούται να υποβάλλει στην ΕΠΟ κατάσταση που θα περιέχει ανάλυση του τρόπου διάθεσης των χορηγηθεισών προς αυτές επιχορηγήσεων. Η ΕΠΟ για τις επιχορηγήσεις αυτές δικαιούται να ασκεί έλεγχο και με δικά της ελεγκτικά όργανα. Σε περίπτωση μη τήρησης της υποχρέωσης αυτής, το ΔΣ της ΕΠΟ αποφασίζει την αναστολή ή διακοπή κάθε μορφής επιχορήγησής της.

β) Τα αθλητικά κέντρα που κατασκευάσθηκαν με δαπάνες της ΕΠΟ λειτουργούν με ειδικό κανονισμό που εκδίδεται από την ΕΠΟ, τα δε οικονομικά αποτελέσματα της κατ’ έτος λειτουργίας των, ελέγχονται από ελεγκτικά όργανα της ΕΠΟ.

**Άρθρο 45: Έξοδα**

Η Ε.Π.Σ. ΑΧΑΪΑΣ δαπανά τα ποσά που:

α) περιέχονται στον προϋπολογισμό

β) εγκρίνονται από τη ΓΣ καθώς και εκείνα που επιφορτίζεται η ΕΕ σύμφωνα με τους σκοπούς του καταστατικού και

γ) όλες τις άλλες δαπάνες που σχετίζονται με την πραγματοποίηση των σκοπών της Ε.Π.Σ.

**Άρθρο 46: Λογιστικό σύστημα**

Οι λογαριασμοί εσόδων – εξόδων τηρούνται σύμφωνα με τις κρατούσες αρχές του λογιστικού συστήματος και τις διατάξεις της κείμενης νομοθεσίας.

***V. ΔΙΑΛΥΣΗ***

**Άρθρο 47: Απόφαση διάλυσης**

Για τη διάλυση της ΕΠΣ ΑΧΑΪΑΣ απαιτείται απόφαση έκτακτης Γενικής Συνέλευσης ειδικά συγκαλούμενης για το σκοπό αυτό, η οποία λαμβάνεται με πλειοψηφία των 4/5 των ψήφων και με παρουσία τουλάχιστον των ¾ του συνόλου των μελών της

**Άρθρο 48: Τύχη περιουσίας**

Σε περίπτωση διάλυσης της Ε.Π.Σ. ΑΧΑΪΑΣ η περιουσία της περιέρχεται στην Ε.Π.Ο.

***VI.ΕΙΔΙΚΕΣ ΔΙΑΤΑΞΕΙΣ***

**Άρθρο 49: Οργάνωση Πρωταθλημάτων**

Η Ε.Π.Σ. έχει το απόλυτο δικαίωμα μετά από απόφαση της ΓΣ της ΕΠΟ να διοργανώνει και να συντονίζει όλους τους επίσημους και φιλικούς αγώνες αρμοδιότητάς της που διεξάγονται στα γεωγραφικά όρια της. Για τη συμμετοχή ενός σωματείου – μέλους της ΕΠΣ ΑΧΑΪΑΣ στα διοργανούμενα τοπικά πρωταθλήματα και το Κύπελλο, απαιτείται ειδική άδεια που παρέχεται από αυτήν.

Απαγορεύεται σε μη αδειοδοτημένους από την ΕΠΣ ΑΧΑΪΑΣ φιλικούς αγώνες ή τουρνουά που διεξάγονται στα γεωγραφικά της όρια, η συμμετοχή των σωματείων – μελών της. Οι παραβάτες τιμωρούνται ανάλογα.

**Άρθρο 50: Ποδοσφαιρικό στοίχημα – Πολυσυμμετοχή**

1. Απαγορεύεται στους αξιωματούχους να εμπλέκονται, είτε άμεσα, είτε έμμεσα, σε στοιχηματισμούς, προγνωστικά αγώνων και κληρώσεις που συνδέονται με ποδοσφαιρικούς αγώνες.
2. Απαγορεύεται και είναι άκυρη η συμμετοχή του αυτού προσώπου σε περισσότερα του ενός ΔΣ, σωματείων της ΕΠΣ ΑΧΑΪΑΣ.

**Άρθρο 51: Εκμετάλλευση των Δικαιωμάτων – ΜΜΕ**

1. Η ΕΠΣ ΑΧΑΪΑΣ εκμεταλλεύεται όλα τα δικαιώματα τα οποία κατέχει ή μοιράζεται με τρίτους, όπως τα δικαιώματα ιδιοκτησίας οιασδήποτε μορφής, δικαιώματα πνευματικής ιδιοκτησίας και δικαιώματα για οπτικοακουστικές και ραδιοφωνικές μεταδόσεις διαμέσου εικόνας ή φορέα δεδομένων οιουδήποτε τύπου (περιλαμβανόμενων όλων των μέσων μετάδοσης εικόνων από υπολογιστές, μετά ή άνευ ήχου, όπως το διαδίκτυο, υπηρεσίες on – line ή παρόμοια, είτε αυτά υφίστανται, είτε όχι). Σ’ αυτά περιλαμβάνονται η παραγωγή, αναπαραγωγή, διάδοση και αναμετάδοση εικόνων, ήχου ή φορείς δεδομένων οιουδήποτε τύπου από την ΕΠΣ ΑΧΑΪΑΣ μόνη ή με τρίτους.
2. *Οπτικοακουστικές και Ραδιοφωνικές Μεταδόσεις.*

Η ΕΠΣ ΑΧΑΪΑΣ κατέχει τα αποκλειστικά δικαιώματα εκμετάλλευσης οιασδήποτε μορφής ήχου, εικόνας και δεδομένων όλων των αγώνων ποδοσφαίρου και των εκδηλώσεων που υπάγονται στη δικαιοδοσία της. Τα δικαιώματα αυτά μπορεί να εκχωρεί με οιασδήποτε φύσεως αντάλλαγμα ή με τη μορφή της συνεκμετάλλευσης με τρίτους, είτε σε ζωντανή μετάδοση, είτε σε μαγνητοσκοπημένη, είτε σε συνολική, είτε αποσπασματική, είτε με οποιαδήποτε άλλη έντυπη ή ηλεκτρονική μορφή μετάδοσης.

**Άρθρο 52: Προσφυγές – Ρήτρα Διαιτητικής Επίλυσης Διαφορών**

Η Ε.Π.Σ. ΑΧΑΪΑΣ ως μέλος της ΕΠΟ, τα σωματεία και τα μέλη αυτής, οι Σύνδεσμοι Διαιτητών, οι Διαιτητές, οι Ποδοσφαιριστές, οι Προπονητές και εν γένει τα μετέχοντα με οποιοδήποτε τρόπο και με οποιαδήποτε ιδιότητα φυσικά ή νομικά πρόσωπα, στις δραστηριότητες του αθλήματος του ποδοσφαίρου, υποχρεωτικά συμφωνούν και αποδέχονται ότι καθιστούν αποκλειστικά αρμόδια για την επίλυση των αναφυόμενων διαφορών που απορρέουν από τη μεταξύ τους αγωνιστική σχέση, τα από το καταστατικό της ΕΠΟ προβλεπόμενα διοικητικά και δικαιοδοτικά – πειθαρχικά όργανα (Συμβούλια, Επιτροπές κλπ), τα οποία λειτουργούν ως διαιτητικά όργανα, παραιτούμενα του δικαιώματος προσφυγής στα Πολιτικά Δικαστήρια. Στα καταστατικά όλων των ανωτέρω νομικών προσώπων, στους κανονισμούς, τις προκηρύξεις, τα συμβόλαια ποδοσφαιριστών και προπονητών, τις αιτήσεις εγγραφής μελών – αιτήσεις εγγραφής ποδοσφαιριστών, υποχρεωτικά συμπεριλαμβάνεται διάταξη ή όρος, ότι συμφωνούν, αποδέχονται και καθιστούν αποκλειστικά αρμόδια, για την επίλυση των προαναφερθεισών διαφορών τους, τα προβλεπόμενα στο παρόν, τους Κανονισμούς, τις προκηρύξεις και τις αποφάσεις του Διοικητικού Συμβουλίου της ΕΠΟ, όργανα αυτή, παραιτούμενα από κάθε δικαίωμα προσφυγής ενώπιον των Πολιτικών ή Διοικητικών Δικαστηρίων, ως ανωτέρω ορίζεται.

***VII. ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ***

**Άρθρο 53:Ισχύς του καταστατικού**

Η Εκτελεστική Επιτροπή της ΕΠΣ ΑΧΑΙΑΣ διασφαλίζει την ισχύ του παρόντος καταστατικού και των συνημμένων παραρτημάτων Α και Β που αποτελούν αναπόσπαστο μέρος αυτού και έχουν ισότιμη καταστατική ισχύ και αποφασίζει για κάθε μέτρο που απαιτείται για την εφαρμογή του.

**Άρθρο 54:Τεκμήριο αρμοδιότητας**

1. Σε περίπτωση ασάφειας διατάξεων του παρόντος καταστατικού όπως και για θέματα που δεν προβλέπονται από αυτές, αποφασίζει η Εκτελεστική Επιτροπή της Ε.Π.Σ. ΑΧΑΙΑΣ στα πλαίσια της Νομοθεσίας, του Καταστατικού και των ισχυόντων κανονισμών.
2. Αρμοδιότητες και καθήκοντα που ανατίθενται με το παρόν καταστατικό σε όργανα ή σε επιτροπές, τα οποία παραλείπονται να ασκηθούν, με απόφαση της Ε.Ε. της ΕΠΣ ΑΧΑΪΑΣ ασκούνται από αυτό.

**Άρθρο 55: Έγκριση – Έναρξη ισχύος**

Το παρόν καταστατικό όπως τροποποιήθηκε και κωδικοποιήθηκε, εγκρίθηκε από τη Γ.Σ. που συγκλήθηκε στις ………………………., τίθεται δε σε ισχύ μετά την έγκριση και επικύρωσή του από το αρμόδιο δικαστήριο.

**Άρθρο 56: Μεταβατική διάταξη**

Για την ανάδειξη Εκτελεστικής Επιτροπής των εκλογών του 2021 και μετά την έγκριση του παρόντος καταστατικού οι εκλογές θα διεξαχθούν τον μήνα Ιούνιο και όχι το μήνα Φεβρουάριο που είναι ο προβλεπόμενος χρόνος λήξης της θητείας της υπάρχουσας Εκτελεστικής Επιτροπής.

**Πάτρα ..................**

**Ο Πρόεδρος της Γενικής Συνέλευσης**

**ΚΑΝΟΝΙΣΜΟΣ ΕΦΑΡΜΟΓΗΣ ΚΑΤΑΣΤΑΤΙΚΟΥ**

***ΠΑΡΑΡΤΗΜΑ Α***

**Κωλύματα εγγραφής – Περιορισμοί προσώπων εμπλεκόμενων στο χώρο του Ποδοσφαίρου**

1. Δεν μπορεί να είναι μέλος σωματείου ή μέλος των οργάνων διοίκησης σωματείου ή μέλος της ΕΕ ένωσης ή των οργάνων και επιτροπών αυτής, ούτε μπορεί να αναλάβει με οποιονδήποτε τρόπο ή απόφαση των ανωτέρω φορέων οποιαδήποτε αρμοδιότητα ή έργο, ιδίως σχετικά με την εκπροσώπηση, διοίκηση ή διαχείριση του φορέα:

 α) Όποιος δεν έχει συμπληρώσει το δέκατο όγδοο (18ο) έτος της ηλικίας του.

 β) Όποιος έχει καταδικαστεί αμετάκλητα για τέλεση κακουργήματος, καθώς και όποιος έχει καταδικαστεί σε βαθμό πλημμελήματος αμετάκλητα με δικαστική απόφαση που εκδόθηκε την τελευταία δεκαετία, είτε σε ποινή φυλακίσεως τουλάχιστον τριών (3) ετών είτε, ανεξάρτητα από το ύψος της ποινής για αδικήματα βίας στους αθλητικούς χώρους, χρήση ή διάθεση ουσιών ή μεθόδων φαρμακοδιέγερσης, κατασκοπεία, κλοπή, υπεξαίρεση, δόλια χρεωκοπία, λαθρεμπορία, φοροδιαφυγή, δωροδοκία, δωροληψία, παραχάραξη, πλαστογραφία, απιστία, απάτη, εκβίαση, έγκλημα κατά τη γενετήσιας ελευθερίας και οικονομικής εκμετάλλευσης της γενετήσιας ζωής, παράβαση του νόμου περί ναρκωτικών, περί όπλων και περί μεσαζόντων. Ειδικότερα μέλη της Εκτελεστικής Επιτροπής της Ε.Π.Σ. ΑΧΑΪΑΣ τα οποία καταδικάζονται με αμετάκλητη δικαστική απόφαση για τα αδικήματα που αναφέρονται στο ως άνω άρθρο εκπίπτουν αυτοδίκαια από την ιδιότητά τους και αντικαθίστανται σύμφωνα με τις διατάξεις του παρόντος Καταστατικού. Σε περίπτωση παραπομπής με αμετάκλητο δικαστικό βούλευμα των ως άνω προσώπων, το ΔΣ υποχρεούται να αποφασίζει περί της αναστολής ή μη της συμμετοχής τους.

 γ) Όποιος έχει στερηθεί με αμετάκλητη δικαστική απόφαση τα πολιτικά του δικαιώματα και για όσο χρονικό διάστημα διαρκεί η στέρηση.

1. Οι διαιτητές που έχουν λάβει διοριστήριο από το αρμόδιο όργανο, καθώς και μέλη των οικείων συνδέσμων διαιτητών και οι εν ενεργεία προπονητές δεν επιτρέπεται να είναι μέλη αθλητικού σωματείου. Δεν επιτρέπεται η υποβολή υποψηφιότητας διαιτητή, κατά την ανωτέρω έννοια και η συμμετοχή του σε αρχαιρεσίες ποδοσφαιρικού σωματείου ή της ΕΠΣ ΑΧΑΪΑΣ, για την ανάδειξη διοικητικού συμβουλίου ή άλλου οργάνου διοίκησης, διαχείρισης ή εκπροσώπησης, πριν από την παρέλευση πέντε πλήρων ετών από την τελευταία πράξη ενασχόλησής του με την διαιτησία. Η - κατά παράβαση της διάταξης αυτής - συμμετοχή σε αρχαιρεσίες σωματείου ή της ένωσης , καθώς και η τυχόν εκλογή, είναι αυτοδίκαια άκυρες. Ως διαιτητές, για την εφαρμογή της διάταξης αυτής, θεωρούνται επίσης και οι βοηθοί διαιτητές
2. Οι εν ενεργεία και μη εν ενεργεία προπονητές δεν επιτρέπεται να είναι μέλη αθλητικού σωματείου. Δεν επιτρέπεται η υποβολή υποψηφιότητας προπονητή, εν ενεργεία ή μη, και η συμμετοχή του σε αρχαιρεσίες ποδοσφαιρικού σωματείου ή της Ε.Π.Σ. για την ανάδειξη Εκτελεστικής Επιτροπής ή άλλου οργάνου διοίκησης, διαχείρισης ή εκπροσώπησης, πριν από την παρέλευση πέντε (5), πλήρων, ετών από την κατάθεση του διπλώματός του και την αποδεδειγμένη τελευταία ενασχόλησή του ως προπονητή. Η κατά παράβαση της διάταξης αυτής συμμετοχή ως υποψηφίου, σε αρχαιρεσίες σωματείου - μέλους ή της Ένωσης και η τυχόν εκλογή του είναι αυτοδίκαια άκυρες.
3. Ποδοσφαιριστής μπορεί να εγγραφεί ως μέλος σε σωματείο, σύμφωνα με τους όρους και τις προϋποθέσεις του καταστατικού του, τριάντα (30) τουλάχιστον μήνες μετά την τελευταία συμμετοχή του σε επίσημο ποδοσφαιρικό αγώνα. Επίσημος ποδοσφαιρικός αγώνας είναι ο αγώνας που διοργανώνεται από την ΕΠΟ ή διεξάγεται με την έγκρισή της. Μετά την παρέλευση έτους από τον τελευταίο επίσημο αγώνα του, ο ποδοσφαιριστής δύναται να ζητήσει τη διαγραφή του από τα μητρώα της ΕΠΟ, για να γίνει μέλος σωματείου. Ένα (1) έτος μετά την κατά τα ως άνω διαγραφή του, ο διαγραφείς ποδοσφαιριστής αποκτά το δικαίωμα εκλέγειν και εκλέγεσθαι.
4. Δεν επιτρέπεται να είναι μέλη ποδοσφαιρικού σωματείου ή μέλος της Εκτελεστικής Επιτροπής της Ε.Π.Σ. ΑΧΑΪΑΣ των οργάνων και επιτροπών αυτής, το προσωπικό του σωματείου ή της Ε.Π.Σ. ΑΧΑΪΑΣ αντίστοιχα για όσο χρόνο διαρκεί η πάσης φύσεως σύμβαση εργασίας του και για ένα (1) χρόνο από τη λήξη της, καθώς επίσης και όσοι συνάπτουν σύμβαση με το σωματείο ή την Ε.Π.Σ. ΑΧΑΪΑΣ για παροχή υπηρεσιών ή για εκτέλεση έργου με αμοιβή είτε ατομικά είτε ως ομόρρυθμοι εταίροι είτε ως διαχειριστές ΕΠΕ ή μέλη διοικητικού συμβουλίου ανώνυμης εταιρείας, για όσο χρόνο διαρκεί η σύμβαση παροχής υπηρεσιών ή η εκτέλεση του έργου και για ένα (1) χρόνο μετά τη λήξη, με οποιονδήποτε τρόπο, της σύμβασης ή την παράδοση του έργου αντίστοιχα. Έμποροι αθλητικών ειδών, καθώς και οι μέτοχοι, εταίροι διαχειριστές και μέλη του διοικητικού συμβουλίου αθλητικής ανώνυμης εταιρείας και κάθε είδους εμπορικής εταιρείας, εφόσον αυτές έχουν ως αντικείμενο εργασιών τους την εμπορία ή την κατασκευή κάθε είδους αθλητικών ειδών, δεν επιτρέπεται να είναι μέλη διοικητικού συμβουλίου ή εξελεγκτικής επιτροπής σωματείου ή της ΕΠΣ ΑΧΑΪΑΣ, ούτε να είναι αντιπρόσωποι τους. Η απαγόρευση αυτή ισχύει επίσης για όσους διατηρούν πρακτορεία προγνωστικών για αγώνες ποδοσφαίρου, καθώς και για τις συζύγους, τα τέκνα και τους γονείς τους.
5. Απαγορεύεται να είναι μέλη των οργάνων διοίκησης σωματείου, της ΕΕ της ΕΠΣ ΑΧΑΪΑΣ ή των οργάνων και επιτροπών αυτής, ούτε μπορεί να αναλάβει με οποιονδήποτε τρόπο ή απόφαση των ανωτέρω φορέων οποιαδήποτε αρμοδιότητα ή έργο, ιδίως σχετικά με την εκπροσώπηση, διοίκηση ή διαχείριση του φορέα, ιδιοκτήτης, μέτοχος, εργαζόμενος ή συμβαλλόμενος με οποιαδήποτε αιτία, ποδοσφαιρικών προπονητικών κέντρων κάθε μορφής (πχ 5Χ5 κλπ) στα οποία εκπαιδεύονται ή αγωνίζονται ποδοσφαιριστές ή εν γένει καλλιεργείται το άθλημα του ποδοσφαίρου. Το κώλυμα αυτό δεν ισχύει για τα πρόσωπα που εμπλέκονται στην ιδιοκτησία, διοίκηση ή διαχείριση ΠΑΕ.
6. Τα αναφερόμενα στις παρ. 1, α, β, γ, παρ. 4 και παρ. 5 κωλύματα και περιορισμοί ισχύουν και αποτελούν κωλύματα για οποιοδήποτε πρόσωπο εμπλεκόμενο στο χώρο του ποδοσφαίρου, όπως ενδεικτικά διαιτητές, παρατηρητές, προπονητές, διαμεσολαβητές (agents) αγώνων και ποδοσφαιριστών.
7. Απαγορεύεται σε σωματεία η σύναψη κάθε φύσεως σύμβασης (έργου, μίσθωσης, εργασίας κλπ) με πρόσωπα που έχουν συγγενική σχέση μέχρι και τέταρτου βαθμού με οποιοδήποτε μέλος του ΔΣ αυτών. Η τυχόν υπογραφείσα σύμβαση είναι άκυρη, κάθε δε μέλος του ΔΣ που συμμετείχε στη σύναψη της σύμβασης εκπίπτει του αξιώματος.
8. Η έκπτωση των κωλυόμενων προσώπων πραγματοποιείται με απόφαση του αρμόδιου οργάνου της διοργανώτριας ή της ΕΠΟ σε κάθε περίπτωση, εντός δύο (2) μηνών από τη ψήφιση του παρόντος

**Πάτρα .........................**

**Ο Πρόεδρος της Γενικής Συνέλευσης**

**ΠΑΡΑΡΤΗΜΑ Β**

**ΚΩΔΙΚΑΣ ΑΡΧΑΙΡΕΣΙΩΝ ΕΠΣ ΑΧΑΙΑΣ**

**ΚΕΦΑΛΑΙΟ A.**

**ΓΕΝΙΚΑ ΣΧΟΛΙΑ**

**Άρθρο 1: Εύρος εφαρμογής**

1. Ο παρών κώδικας ισχύει τόσο για τις αρχαιρεσίες των μελών της Εκτελεστικής Επιτροπής, όσο και των μελών των οργάνων που βάσει του Καταστατικού της Ε.Π.Σ. εκλέγονται από την Γενική Συνέλευση.
2. Διατάξεις του Παραρτήματος Α΄ (παρ. 1, 2, 4, 5, 7, 8) του κανονισμού εφαρμογής του καταστατικού, εφαρμόζονται αναλογικά στα πρόσωπα που συμμετέχουν στα προβλεπόμενα από το καταστατικό και τους κανονισμούς, όργανα διοίκησης και επιτροπές της ΕΠΣ ΑΧΑΪΑΣ.
3. Δεν επιτρέπεται να εκλεγεί στην Εκτελεστική Επιτροπή ή σε άλλο από το καταστατικό προβλεπόμενο όργανο της ΕΠΣ ΑΧΑΪΑΣ υποψήφιος εφόσον:

α. Είναι μέλος Εκτελεστικής Επιτροπής άλλης ένωσης κατά το χρόνο υποβολής της υποψηφιότητας

β. είναι υπάλληλος ένωσης ή της ΕΠΟ

γ. είναι υπάλληλος της Γενικής Γραμματείας Αθλητισμού

δ. Έχει σχέση εξαρτημένης εργασίας ή έργου ή παροχής ανεξάρτητων υπηρεσιών με ανώνυμη εταιρεία ή εταιρεία περιορισμένης ευθύνης και κάθε είδους εμπορικής εταιρείας, εφόσον αυτές έχουν ως αντικείμενο εργασιών την εμπορία ή κατασκευή αθλητικών ειδών.

1. Υποψήφιος για να εκλεγεί μέλος της ΕΕ ή άλλου από το καταστατικό προβλεπόμενου οργάνου της ΕΠΣ ΑΧΑΪΑΣ απαιτείται κατά το χρόνο υποβολής της υποψηφιότητας, να είναι μέλος ποδοσφαιρικού σωματείου που αποτελεί μέλος της, με δικαίωμα να εκλέγει και να εκλέγεται. Η συνδρομή της προϋπόθεσης αυτής, αποδεικνύεται με βεβαίωση του οικείου σωματείου, που αποτελεί μέλος της ΕΠΣ ΑΧΑΪΑΣ.
2. Τα μέλη της Εκτελεστικής Επιτροπής της ΕΠΣ ΑΧΑΪΑΣ πρέπει να έχουν την κατοικία τους εντός των γεωγραφικών ορίων της δικαιοδοσίας της.

**ΚΕΦΑΛΑΙΟ Β.**

 **ΕΚΛΟΓΙΚΗ ΕΠΙΤΡΟΠΗ – ΕΞΕΛΕΓΚΤΙΚΗ ΕΠΙΤΡΟΠΗ**

**Άρθρο 2: Βασικές αρχές**

* 1. Η Εκλογική Επιτροπή έχει την οργάνωση και εποπτεία της εκλογικής διαδικασίας σύμφωνα με το Καταστατικό της ΕΠΟ και τις διατάξεις του παρόντος . Η Εξελεγκτική Επιτροπή παρακολουθεί κατά τη διάρκεια του οικονομικού έτους τις εισπράξεις, πληρωμές και την οικονομική διαχείριση, ελέγχει τους υποβαλλόμενους ισολογισμούς, συντάσσει δε και υποβάλλει στην ΕΕ και τη Γενική Συνέλευση τις σχετικές εισηγήσεις και εκθέσεις της σύμφωνα με τις διατάξεις του παρόντος.
	2. Δεν επιτρέπεται σε καμιά περίπτωση τα μέλη της Εκλογικής Επιτροπής και της Εξελεγκτικής Επιτροπής να είναι μέλη της Εκτελεστικής Επιτροπής της ΕΠΣ ΑΧΑΙΑΣ.
	3. Τα μέλη της Εκλογικής Επιτροπής και της Εξελεγκτικής Επιτροπής οφείλουν να είναι πρόεδροι ή μέλη του ΔΣ ή της ΕΕ των μελών της Γενικής Συνέλευσης της ΕΠΣ και να πληρούν τα προσόντα υποψηφίου για την εκλογή στην ΕΕ της ΕΠΣ.

**Άρθρο 3: Εκλογή των μελών της Εκλογικής Επιτροπής και της Εξελεγκτικής Επιτροπής**

1. Η Εκλογική Επιτροπή εκλέγεται από την Γενική Συνέλευση με θητεία αποκλειστικά μέχρι και την εκλογή της νέας εκλογικής επιτροπής, η οποία θα λαμβάνει χώρα κατά την διάρκεια της τακτικής γενικής (εκλογικής) συνέλευσης της ΕΠΣ του έτους διεξαγωγής των εκλογών. Η θητεία αυτή δεν επηρεάζεται από το ενδεχόμενο να προκύψουν και άλλες Συνελεύσεις Αρχαιρεσιών σε ενδιάμεσο χρόνο. Η εκλογή του προέδρου της Εκλογικής Επιτροπής πραγματοποιείται κατά θέση, των δε υπολοίπων τακτικών και αναπληρωματικών μελών της σύμφωνα πάντοτε τις σχετικές διατάξεις του Καταστατικού της ΕΠΣ για την εκλογή προέδρου και τακτικών και αναπληρωματικών μελών της Εκτελεστικής Επιτροπής της ΕΠΣ.
2. Η Εξελεγκτική Επιτροπή εκλέγεται από την Γενική Συνέλευση με θητεία παράλληλη με αυτήν της Εκτελεστικής Επιτροπής.
3. Δεν επιτρέπεται στα μέλη της Εκλογικής και της Εξελεγκτικής Επιτροπής να υπηρετούν για δύο διαδοχικές θητείες.

**Άρθρο 4: Σύνθεση**

1. Η Εκλογική Επιτροπή της ΕΠΣ είναι πενταμελής και αποτελείται από τον Πρόεδρο και τέσσερα (4) μέλη. Επίσης διαθέτει και πέντε (5) αναπληρωματικά μέλη. Μετά την εκλογή της η Εκλογική Επιτροπή εκλέγει ένα αναπληρωτή πρόεδρο από τα μέλη της.
2. Η Εκλογική Επιτροπή συνεπικουρείται στο έργο της από τις υπηρεσίες της ΕΠΣ.
3. Η Εξελεγκτική Επιτροπή της ΕΠΣ είναι τριμελής και λειτουργεί συλλογικά.

**Άρθρο 5: Καθήκοντα**

* 1. Η Εκλογική Επιτροπή είναι υπεύθυνη για την οργάνωση και εποπτεία της Ειδικής Εκλογικής Γενικής Συνέλευσης σύμφωνα με τις διατάξεις του Καταστατικού.
	2. Για την εκλογή των μελών της Εκτελεστικής Επιτροπής της Εκλογικής Επιτροπής και της Εξελεγκτικής Επιτροπής της ΕΠΣ ΑΧΑΪΑΣ κάθε σωματείο – μέλος, μπορεί να υποδεικνύει ένα (1) υποψήφιο ως τακτικό και ένα (1) ως αναπληρωματικό.
	3. Κάθε σωματείο – μέλος δύναται να προτείνει γυναίκες ως υποψηφίους που θα εκλέγονται με ποσόστωση, εφόσον αυτή διοργανώνει γυναικείο πρωτάθλημα.
	4. Η Εξελεγκτική Επιτροπή δύναται να έχει πρόσβαση σε όλα τα στοιχεία που αφορούν τους τομείς αρμοδιότητάς της όποτε τα ζητήσει.

**Άρθρο 6: Σύγκληση της Εκλογικής Επιτροπής και απαρτία**

* 1. Η Εκλογική Επιτροπή δικαιούται να συζητά και να λαμβάνει αποφάσεις μόνο εάν συγκληθεί νόμιμα από τον Πρόεδρό της ή σε περίπτωση κωλύματος, από τον αναπληρωτή του.
	2. Η Εκλογική Επιτροπή ευρίσκεται σε απαρτία όταν παρίστανται πλέον του 50% των μελών της.

**Άρθρο 7: Αποφάσεις Εκλογικής Επιτροπής**

1. Όλες οι αποφάσεις της Εκλογικής Επιτροπής θα λαμβάνονται με πλειοψηφία πλέον του 50% των έγκυρων ψήφων των ψηφισάντων μελών της. Οι αποφάσεις καταγράφονται στα πρακτικά τα οποία υπογράφει ο πρόεδρος και τα μέλη της Εκλογικής Επιτροπής.
2. Ένσταση κατά αποφάσεως της Εκλογικής Επιτροπής μπορεί να υποβληθεί μόνο στο Διαιτητικό Δικαστήριο Ποδοσφαίρου που λειτουργεί στην ΕΠΟ, εντός της επομένης ημέρας από την έκδοση της σχετικής αποφάσεως, απαγορευμένης ρητά της δυνατότητας υποβολής αυτής σε οποιοδήποτε άλλο όργανο ή σε ένα πολιτικό Δικαστήριο.

**ΚΕΦΑΛΑΙΟ Γ. ΥΠΟΔΕΙΞΕΙΣ**

**Άρθρο 8 : Υποβολή των υποδείξεων υποψηφίων και δικαιολογητικών**

1. Οι υποδείξεις υποψηφίων και τα δικαιολογητικά των υποψηφίων κατατίθενται στην ΕΠΣ, σύμφωνα με τα οριζόμενα στο Καταστατικό της ΕΠΣ για την εκλογή του Προέδρου και των μελών της Εκτελεστικής Επιτροπής και λοιπών εκλεγομένων οργάνων από την γενική συνέλευση της ΕΠΣ.
2. Η υπόδειξη υποψηφίων γίνεται από τα σωματεία – μέλη εγγράφως δέκα (10) τουλάχιστον ημέρες πριν τη συνερχόμενη, για την εκλογή της Εκτελεστικής Επιτροπής, Γενική Συνέλευση. Ταυτόχρονα με την υπόδειξη κατατίθεται στην ΕΠΣ ΑΧΑΪΑΣ πιστοποιητικό ποινικού μητρώου του υποψηφίου και υπεύθυνη δήλωσή του ότι δεν εμπίπτει στα κωλύματα και στους περιορισμούς του Παραρτήματος Α του παρόντος καταστατικού.
3. Η Εκλογική Επιτροπή ανακηρύσσει υποψήφιους προς εκλογή, πέντε (5) τουλάχιστον ημέρες πριν τη Γενική Συνέλευση και καταρτίζει το ψηφοδέλτιο εκλογής το οποίο περιλαμβάνει σε χωριστή ενότητα:

α) Τα ονοματεπώνυμα, κατ’ αλφαβητική σειρά, των προτεινόμενων ως τακτικών μελών της Εκτελεστικής Επιτροπής.

β) Τα ονοματεπώνυμα, κατ’ αλφαβητική σειρά, των προτεινόμενων υποψηφίων ως αναπληρωματικών μελών της Εκτελεστικής Επιτροπής.

γ) Τα ονοματεπώνυμα κατ’ αλφαβητική σειρά, των υποψηφίων ως τακτικών μελών της Εκλογικής Επιτροπής και τα ονοματεπώνυμα, κατ’ αλφαβητική σειρά, των προτεινόμενων ως αναπληρωματικών μελών της Εκλογικής Επιτροπής.

δ) Τα ονοματεπώνυμα κατ’ αλφαβητική σειρά, των υποψηφίων ως τακτικών μελών της Εξελεγκτικής Επιτροπής και τα ονοματεπώνυμα, κατ’ αλφαβητική σειρά, των προτεινόμενων ως αναπληρωματικών μελών της Εξελεγκτικής Επιτροπής.

3. Η Εκλογική Επιτροπή παραδίδει τα καταρτισθέντα ψηφοδέλτια στην Εκτελεστική Επιτροπή της Ε.Π.Σ.

4. Η Ε.Π.Σ. είναι υπεύθυνη για όλα τα υλικοτεχνικά και διοικητικά ζητήματα της εκλογικής διαδικασίας.

**ΚΕΦΑΛΑΙΟ Δ. ΕΦΟΡΕΥΤΙΚΗ ΕΠΙΤΡΟΠΗ -ΔΙΑΔΙΚΑΣΙΑ ΨΗΦΟΦΟΡΙΑΣ**

**Άρθρο 9 Εφορευτική Επιτροπή- Καθήκοντα**

* 1. Η εκλογή των μελών της Ε.Ε. και των λοιπών αιρετών οργάνων της Ε.Π.Σ. διενεργείται με μυστική ψηφοφορία από τριμελή εφορευτική επιτροπή. Πρόεδρος της εφορευτικής επιτροπής είναι δικαστικός αντιπρόσωπος που διορίζεται μετά από αίτηση της ΕΠΣ ΑΧΑΪΑΣ από τον Προϊστάμενο του αρμόδιου Πρωτοδικείου του τόπου διεξαγωγής των αρχαιρεσιών. Τα υπόλοιπα δύο μέλη εκλέγονται με ψηφοφορία από τα μέλη της Γενικής Συνέλευσης. Εφόσον δεν οριστεί δικαστής ως πρόεδρος , η ΓΣ εκλέγει και τα τρία (3) μέλη.
	2. Τα καθήκοντά της είναι τα ακόλουθα:

α) διενέργεια της διαδικασίας ψηφοφορίας

β) η καταμέτρηση των ψήφων,

γ) η λήψη οποιασδήποτε απαραίτητης απόφασης σχετικά με την εγκυρότητα ή μη εγκυρότητα των ψηφοδελτίων και γενικότερα, η λήψη οριστικής απόφασης για οποιαδήποτε θέματα σχετικά με την ενώπιόν της διαδικασία ψηφοφορίας κατά την διάρκεια των αρχαιρεσιών,

δ) η σύνταξη επίσημων πρακτικών με τα αποτελέσματα των αρχαιρεσιών και η ανακήρυξη των προσώπων που εκλέγονται

στ) η ανακοίνωση των επίσημων αποτελεσμάτων.

**Άρθρο 10: Ψηφοδέλτια**

Τα ψηφοδέλτια θα είναι ομοιόμορφα, ίσων διαστάσεων, με την ίδια γραμματοσειρά και μέγεθος γραμμάτων, ευκρινή και ευανάγνωστα.

**Άρθρο 11 : Ψηφοδόχος**

* 1. Πριν την έναρξη της διαδικασίας ψηφοφορίας, η ψηφοδόχος, η οποία θα είναι διάφανη όπου είναι δυνατόν, θα ανοίγεται και παρουσιάζεται στα μέλη της Εφορευτικής Επιτροπής. Στην συνέχεια, θα κλείνεται και θα τοποθετείται σε ευκρινές σημείο πλησίον των μελών της Εφορευτικής Επιτροπής.
	2. Κατά την διάρκεια της ψηφοφορίας, ένα από τα μέλη της Εφορευτικής Επιτροπής θα παρακολουθεί την ψηφοδόχο.

**Άρθρο 12 : Εκλογικά παραβάν**

Τα εκλογικά παραβάν θα τοποθετούνται κοντά στην ψηφοδόχο και στο εκλογικό τραπέζι ούτως ώστε οι εκπρόσωποι κάθε μέλους της γενικής συνέλευσης που έχουν δικαίωμα ψήφου να μπορούν να συμπληρώσουν μυστικά το ψηφοδέλτιό τους.

**Άρθρο 13: Ψήφος**

1. **Η Εκτελεστική Επιτροπή θα είναι αυτή, η οποία θα καθορίζει τον τρόπο διεξαγωγής των εκλογών (ενιαίο ή παραταξιακό ψηφοδέλτιο), εφόσον υπάρξει ομόφωνη απόφασή της. Στην περίπτωση που δεν υπάρξει ομόφωνη απόφαση της ΕΕ, τότε η Γενική Συνέλευση θα αποφασίσει σε συνεδρίασή της, τουλάχιστον 30 ημέρες πριν τις εκλογές, για τον τρόπο διεξαγωγής των εκλογών.**
2. Ο πρόεδρος της Εφορευτικής Επιτροπής θα επεξηγεί λεπτομερώς την διαδικασία ψηφοφορίας (αριθμός σταυρών προτίμησης, έγκυρα και άκυρα ψηφοδέλτια κλπ).
3. Ο πρόεδρος της Εφορευτικής Επιτροπής καλεί διαδοχικά τους εκπροσώπους κάθε μέλους της γενικής συνέλευσης που έχει δικαίωμα ψήφου και τους προσκαλεί να μεταβούν στην αίθουσα όπου λαμβάνουν χώρα οι αρχαιρεσίες.
4. Μετά την κλήση του, ο κάθε εκπρόσωπος εισέρχεται στην αίθουσα και, αφού υπογράψει, λαμβάνει το ψηφοδέλτιό του.
5. Στην συνέχεια, ο εκπρόσωπος συμπληρώνει το ψηφοδέλτιό του στο εκλογικό παραβάν που προορίζεται για τον σκοπό αυτό.
6. Ο εν λόγω ο εκπρόσωπος ρίχνει το ψηφοδέλτιό του στην ψηφοδόχο και στην συνέχεια αποχωρεί από την αίθουσα.
7. Η διαδικασία καταμέτρησης ξεκινάει αμέσως μόλις όλοι οι παρόντες εκπρόσωποι των μελών που έχουν δικαίωμα ψήφου ρίψουν τα ψηφοδέλτιά τους στην ψηφοδόχο. Ένα μέλος της Εφορευτικής Επιτροπής ανοίγει την ψηφοδόχο και αδειάζει τα ψηφοδέλτια. Στην συνέχεια αρχίζει η καταμέτρηση.
8. Κατά τη ψηφοφορία σημειώνονται επί του ψηφοδελτίου με σταυρό προτίμησης:

**Α)** Εφόσον η εκλογή γίνεται με **ενιαίο ψηφοδέλτιο**

**α) Η εκλογή του προέδρου θα διεξάγεται με ξεχωριστό ψηφοδέλτιο.**

β) υποχρεωτικά (τόσοι όσοι η ΕΕ) υποψήφιοι από τους προτεινόμενους ως τακτικά μέλη της ΕΕ .

γ) μέχρι 15 (ο αριθμός πρέπει να είναι ο ίδιος με αυτόν της άνω περ. β΄) από τους προτεινόμενους ως αναπληρωματικά μέλη της ΕΕ

δ) μέχρι 5 από τους προτεινόμενους ως τακτικά μέλη της Εκλογικής Επιτροπής και μέχρι 5 από τους προτεινόμενους ως αναπληρωματικά μέλη της Εκλογικής Επιτροπής

ε) μέχρι 3 από τους προτεινόμενους ως τακτικά μέλη της Εξελεγκτικής Επιτροπής και μέχρι 5 από τους προτεινόμενους ως αναπληρωματικά μέλη της Εξελεγκτικής Επιτροπής

Ψηφοδέλτιο που φέρει μεγαλύτερο ή μικρότερο αριθμό σταυρών προτίμησης από τον ως άνω αναφερόμενο για τα τακτικά ή αναπληρωματικά μέλη της ΕΕ, της Εκλογικής Επιτροπής και της Εξελεγκτικής Επιτροπής θεωρείται άκυρο.

στ) Από τους υποψήφιους εκλέγονται όσοι υποψήφιοι έλαβαν ποσοστό 50% συν 1 των εγκύρων ψηφοδελτίων και κατά σειρά σταυρών προτίμησης, ήτοι οι 15 πρώτοι για την ΕΕ (συμπεριλαμβανομένου και του προέδρου), οι πέντε πρώτοι για την Εκλογική Επιτροπή, και οι τρεις πρώτοι για την Εξελεγκτική Επιτροπή.

ζ) Στην περίπτωση που δεν συμπληρωθεί κάποια θέση μέλους της Εκτελεστικής Επιτροπής, δηλαδή δεν λάβει και πάλι την απόλυτη πλειοψηφία του 50 + 1% , οι αρχαιρεσίες επαναλαμβάνονται την επόμενη μέρα στον ίδιο χώρο την ίδια ώρα και τις κενές θέσεις καταλαμβάνουν αυτοί που λαμβάνουν την σχετική πλειοψηφία των παρόντων κατά την ψηφοφορία μελών για το όργανο για το οποίο δεν προέκυψε απόλυτη πλειοψηφία..

**Β)** Εφόσον η εκλογή γίνεται με συνδυασμούς υποψηφίων, τότε

**i)** Καταμετρώνται πρώτα τα ψηφοδέλτια που έλαβε κάθε συνδυασμός.

* Σε περίπτωση που ο πρωτεύσας συνδυασμός συγκεντρώσει άνω του 75% των ψήφων, θα καταλαμβάνει 12 έδρες στην Ε.Ε. , 4 έδρες στην Εκλογική Επιτροπή και 3 έδρες στην Εξελεγκτική Επιτροπή. Ο δεύτερος συνδυασμός θα λάβει 3 έδρες στην ΕΕ και 1 έδρα στην Εκλογική Επιτροπή.
* Σε περίπτωση που ο πρώτος συνδυασμός συγκεντρώσει κάτω του 75% των ψήφων αλλά άνω του 50%, ο συνδυασμός που έλαβε τα περισσότερα ψηφοδέλτια καταλαμβάνει 10 έδρες για την ΕΕ , 3 έδρες για την Εκλογική Επιτροπή και δύο έδρες στην Εξελεγκτική Επιτροπή. Ο δεύτερος συνδυασμός καταλαμβάνει 5 έδρες για την ΕΕ , 2 έδρες για την Εκλογική Επιτροπή και 1 έδρα στην Εξελεγκτική Επιτροπή. Σε περίπτωση, και μόνο τότε, που ο τρίτος συνδυασμός συγκεντρώσει **άνω του 20% των ψήφων,** τότε καταλαμβάνει 1 έδρα για την Ε.Ε. και 1 έδρα για την Εκλογική Επιτροπή που αφαιρούνται από τις έδρες του δευτέρου συνδυασμού.
* **Σε κάθε περίπτωση συνδυασμοί που συγκεντρώνουν ποσοστό κάτω του 20% δεν εκπροσωπούνται ούτε στην Ε.Ε. ούτε στην Εκλογική Επιτροπή.**
* **Εφόσον κανένας συνδυασμός δεν λάβει ποσοστό άνω του 50% οι αρχαιρεσίες θα επαναληφθούν μεταξύ των δύο πρωτευσάντων συνδυασμών στον ίδιο μέρος και την ίδια ώρα μετά από μία εβδομάδα . Για την ανάδειξη των συμβούλων ισχύουν τα ανωτέρω. Σε κάθε περίπτωση συνδυασμός που στον πρώτο γύρο των εκλογών έχει συγκεντρώσει ποσοστό άνω του 20% των ψήφων αλλά έχει αποκλειστεί από το δεύτερο γύρο, διατηρεί τις έδρες που κατέλαβε στον πρώτο γύρο, εις βάρος του δευτέρου συνδυασμού της δεύτερης εβδομάδας των εκλογών .**
	+ 1. Στη συνέχεια καταμετρώνται οι σταυροί προτίμησης των υποψηφίων των συνδυασμών που κατέλαβαν έδρες. Στις αντίστοιχες έδρες που κατέλαβε κάθε συνδυασμός εκλέγονται αυτοί που έλαβαν τους περισσότερους σταυρούς προτίμησης. Οι υπόλοιποι υποψήφιοι κάθε συνδυασμού που κατέλαβε έδρα, κατά σειρά επιτυχίας και σε ποσοστό 50% των εδρών που κατέλαβε, λογίζονται αναπληρωματικοί.
		2. **Ο επικεφαλής κάθε παράταξης θα εκλέγεται ΧΩΡΙΣ ΣΤΑΥΡΟ ΠΡΟΤΙΜΗΣΗΣ εφόσον η παράταξή του εκπροσωπηθεί στην νέα Εκτελεστική Επιτροπή. Ο επικεφαλής της πλειοψηφούσας παράταξης θα είναι και ο νέος πρόεδρος της ΕΠΣ Αχαΐας. Η θητεία του εκλεγμένου προέδρου της ΕΠΣΑ μπορεί να παύεται μόνο με απόφαση της Γενικής Συνέλευσης.**
1. Μετά τη διαλογή των ψηφοδελτίων, η Εφορευτική Επιτροπή ανακηρύσσει ως υποψηφίους που έλαβαν τη σχετική πλειοψηφία. Σε περίπτωση ισοψηφίας διενεργείται από την Εφορευτική Επιτροπή κλήρωση, παρουσία και του Προέδρου της Γενικής Συνέλευσης. Υποψήφιοι οι οποίοι υποδεικνύονται ως αναπληρωματικοί δεν εκλέγονται ως τακτικά μέλη.

**ΚΕΦΑΛΑΙΟ Ε. ΚΑΤΑΜΕΤΡΗΣΗ**

**Άρθρο 14: Γενικές αρχές, αποφάσεις σε περίπτωση διαφοράς**

1. Μόνο τα μέλη της Εφορευτικής Επιτροπής παρευρίσκονται και συμμετέχουν στην καταμέτρηση.
2. Η Εφορευτική Επιτροπή είναι η μόνη αρμόδια να αποφασίσει επί οιασδήποτε ενστάσεως ή ζητήματος που θα ανακύψει μέχρι και την ανακοίνωση των τελικών αποτελεσμάτων.
3. Μετά την ανακοίνωση των τελικών αποτελεσμάτων οι αποφάσεις της Εφορευτικής Επιτροπής προσβάλλονται αποκλειστικά ενώπιον του Διαιτητικού Δικαστηρίου Ποδοσφαίρου της ΕΠΟ, απαγορευμένης ρητά της δυνατότητας προσβολής αυτών σε οποιοδήποτε άλλο όργανο ή σε ένα πολιτικό Δικαστήριο.

**Άρθρο 15: Ανακοίνωση των τελικών αποτελεσμάτων**

Μετά από το τέλος των αρχαιρεσιών, ο πρόεδρος της Εφορευτικής Επιτροπής ανακοινώνει επισήμως τα αποτελέσματα στα μέλη της γενικής συνέλευσης. Όλα τα μέλη της Εφορευτικής Επιτροπής υπογράφουν τα πρακτικά αρχαιρεσιών.

**ΚΕΦΑΛΑΙΟ ΣΤ. ΤΕΛΙΚΕΣ ΔΙΑΤΑΞΕΙΣ**

**Άρθρο 16 : Αρχειοθέτηση εγγράφων**

1. Η Εκλογική Επιτροπή και η Εφορευτική Επιτροπή θα παραδίδουν όλα τα επίσημα έγγραφα σχετικά με τις αρχαιρεσίες στην γραμματεία της ΕΠΣ η οποία είναι υπεύθυνη για την αρχειοθέτησή τους.
2. Τα μέλη της Εκλογικής Επιτροπής και της Εφορευτικής Επιτροπής θα τηρούν την μέγιστη αμεροληψία κατά την εκτέλεση των καθηκόντων τους.
3. Η ΕΕ της ΕΠΣ ΑΧΑΪΑΣ θα διατηρεί τα ψηφοδέλτια και θα τα καταστρέφει διακόσιες (200) ημέρες μετά την ολοκλήρωση της Γ.Σ.

**Άρθρο 17: Μεταβατική διάταξη**

Ειδικά και μόνο για την πρώτη εκλογή του προέδρου και των μελών της Εκλογικής Επιτροπής, όλα τα θέματα οργάνωσης και διεξαγωγής της εκλογικής διαδικασίας ρυθμίζονται από την Εκτελεστική Επιτροπή της ΕΠΣ σύμφωνα με τις σχετικές διατάξεις του Καταστατικού της .

**Άρθρο 18 : Έναρξη ισχύος**

Ο παρών κώδικας αρχαιρεσιών εγκρίθηκε σήμερα …………………….. από την Εκτελεστική Επιτροπή της ΕΠΣ και τίθεται σε ισχύ άμεσα.